text:
हरनौत । भारतीय रेलवे मे हरनौत रेल कारखाना एकटा नव इतिहास जोडि देलक अछि। 2 फरवरी 2013 क सांझ मे हरनौत रेल कारखाना स पहिल रेल डिब्बा मरम्मत क बाद दानापुर पठाउल गेल। कारखाना स निकलल एहि पहिल खेप में कुल चारिटा डिब्बा अछि जे पीरियॉडिक ओवर हॉलिंग क बाद ट्राइल लेल दानापुर पठाउल गेल अछि। सायरन इंजन क संग जखन इ डिब्बा सब कारखाना स निकलल त ओहि ठाम काज केनिहार सब एक दोसर कए बधाई दैत देखल गेलाह। एहि चारिटा डिब्बा मे स तीनटा साधारण डिब्बा अछि जखन कि एकटा श्यानयान अछि। मुख्य कारखाना प्रबंधक राधेश्याम शर्मा कहला जे हरनौत लेल इ एतिहासिक दिन छी। आब पूर्व मध्य रेवले कए डिब्बाक कमी नहि रहत। पहिने मरम्मत लेल डिब्बा कए या त लिलुआ(बंगाल) या गोरखपुर(उत्तरप्रदेश) पठाउल जाइत छल, मुदा आब डिब्बाक मरम्मत हरनौत(बिहार) मे संभव भ गेल। ओ कहला जे 15 अगस्त कए कुल 12टा कोच मरम्मत लेल हरनौत पठाउल गेल छल जाहि मे स चारिटा तैयार भ आइ विदा भ गेल जखनकि आठ टा मरम्मतक अंतिम चरण मे अछि। ओ कहला जे किछु आवश्यक उपकरण क आपूर्ति मे भ रहल देरीक कारण मरम्मत मे देरी भ रहल अछि, मुदा एहि समस्या कए अगिला मास तक खत्म क लेल जाएत। ओ विश्वास जतौलाह जे हरनौत कारखाना प्रतिवर्ष 600 रेल डिब्बाक मरम्मत क अपन लक्ष्य पाबि लेत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
हरनौत रेल कारखाना स निकलल पहिल डिब्बा
हरनौत । भारतीय रेलवे मे हरनौत रेल कारखाना एकटा नव इतिहास जोडि देलक अछि। 2 फरवरी 2013 क सांझ मे हरनौत रेल कारखाना स पहिल रेल डिब्बा मरम्मत क बाद दानापुर पठाउल गेल। कारखाना स निकलल एहि पहिल खेप में कुल चारिटा डिब्बा अछि जे पीरियॉडिक ओवर हॉलिंग क बाद ट्राइल लेल दानापुर पठाउल गेल अछि। सायरन इंजन क संग जखन इ डिब्बा सब कारखाना स निकलल त ओहि ठाम काज केनिहार सब एक दोसर कए बधाई दैत देखल गेलाह। एहि चारिटा डिब्बा मे स तीनटा साधारण डिब्बा अछि जखन कि एकटा श्यानयान अछि। मुख्य कारखाना प्रबंधक राधेश्याम शर्मा कहला जे हरनौत लेल इ एतिहासिक दिन छी। आब पूर्व मध्य रेवले कए डिब्बाक कमी नहि रहत। पहिने मरम्मत लेल डिब्बा कए या त लिलुआ(बंगाल) या गोरखपुर(उत्तरप्रदेश) पठाउल जाइत छल, मुदा आब डिब्बाक मरम्मत हरनौत(बिहार) मे संभव भ गेल। ओ कहला जे 15 अगस्त कए कुल 12टा कोच मरम्मत लेल हरनौत पठाउल गेल छल जाहि मे स चारिटा तैयार भ आइ विदा भ गेल जखनकि आठ टा मरम्मतक अंतिम चरण मे अछि। ओ कहला जे किछु आवश्यक उपकरण क आपूर्ति मे भ रहल देरीक कारण मरम्मत मे देरी भ रहल अछि, मुदा एहि समस्या कए अगिला मास तक खत्म क लेल जाएत। ओ विश्वास जतौलाह जे हरनौत कारखाना प्रतिवर्ष 600 रेल डिब्बाक मरम्मत क अपन लक्ष्य पाबि लेत।


c: text/html

text:
पटना हाईकोर्ट शराबबंदी के पक्ष मे 21 जनवरी दिन पूरा राज्य मे बनै बला मानव श्रृंखला लेल सरकार से जवाब मांगने छल। कैल्ह बुधवार दिन कार्यकारी मुख्य न्यायाधीश जस्टिस हेमंत गुप्ता आर जस्टिस सुधीर सिंह केर कोर्ट अधिवक्ता शशिभूषण प्रताप के याचिका पर सरकार से एहि मामला मे जवाब मांगने छल।
कोर्ट कहलनि कि आखिर कुन कानून केर तहत 21 जनवरी क' सभ नेशनल हाइवे पर पांच घंटाक लेल आवागमन बंद कायल जायत? कुन कानून के तहत स्कूली बच्चा सभके सड़क पर उतरबाक लेल कहल गेल अछि? कोर्ट सख्त भ' सुनवाई के दौरान कहलनि कि सरकार बच्चा सभके शराब के बारे मे जानकारी देबा चाहैत अछि ?
याचिकाकर्ता कोर्ट से कहलनि कि मानव श्रृंखला केर नाम पर सरकार तमाशा मचा रहल अछि। स्कूली बच्चा सभके मानव श्रृंखला मे शामिल होयबाक आदेश देल गेल अछि, सरकारी कामकाज का' बंद करि मानव श्रृंखला मे शामिल होयबाक लेल कहल गेल अछि, पांच घंटा धरी पूरा प्रदेश ठप रहत। एहि दौरान किनको मौत भ' गेलन्हि या इलाज लेल बाहर निकले पड़ल तेँ ऐहिक लेल सरकार की प्रबंध केलन्हि अछि। कोर्ट एहि सभ बिन्दु पर सरकार से जवाब मांगलन्हि अछि। एहि याचिका पर कैल्ह फेर सुनवाई होयत।

robotstxt: allowed

filter: keep


text:
दरभंगा। नगर विधायक संजय सरावगी मिथिला क खत्म होइत धरोहर कए बचेबाक लेल अलग परिषद क मांग केलथि अछि। राज शमशान माधेश्वर परिसर क बगल मे पूर्व विधान पार्षद संजय झा क ऐक्छिक कोष स निर्मित मां श्यामा जानकी मिथिला भवन क उद्घाटन क बाद समारोह कए संबोधित करैत विधायक सरावगी कहला जे मिथिला क धरोहर कए बचेबाक प्रयास हेबाक चाही। एहि ठाम क कला आ संस्कृति क विकास लेल भ रहल काज क चर्चा करैत सरावगी कहला जे पर्यटन आ कला विभाग क संग मिथिला क विलुप्त होइत धरोहर लेल एकटा स्वायत विकास परिषद बनबाक चाही। एहि अवसर पर विधान पार्षद विनोद कुमार चौधरी कहला जे मिथिला क विकास लेल मुख्यमंत्री हरदम चिन्तित रहैत छथि। हिनक कार्यकाल मे एहि क्षेत्र मे विकास क काज देखा रहल अछि। बहादुरपुर क विधायक मदन सहनी लोकार्पित विवाह भवन क शुल्क निर्धारण मे एहि गरीब जनता कए सब्सिडी देबाक मांग केलथि। गोड़ाबौराम क्षेत्र क विधायक इजहार अहमद कहला जे मिथिला धार्मिक सम्भाव लेल आदर्श क्षेत्र रहल अछि। मिथिला क एहि संदभाव स राज्य क विकास सेहो संभव अछि। अपन अध्यक्षीय भाषण मे पूर्व विधान पार्षद संजय झा कहला जे श्री कुमारक काल मे दूभाग मे बंटल मिथिला कए भ गेल। आइ दूनू भाग क लोक लेल आवागमन क दृष्टि स एकटा सपना छल जे सच भ गेल। समारोह मे जल संसाधन मंत्री विजय कुमार चौधरी कहला जे बिहार सतत विकास क रहल अछि जा बिहार कए नित्य एहि लेल पुरस्कार भेट रहल अछि। ई हमर विकास क प्रति प्रतिबद्धता क प्रमाण छी।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
धरोहर बचेबा लेल बनए अलग परिषद : सरावगी
दरभंगा। नगर विधायक संजय सरावगी मिथिला क खत्म होइत धरोहर कए बचेबाक लेल अलग परिषद क मांग केलथि अछि। राज शमशान माधेश्वर परिसर क बगल मे पूर्व विधान पार्षद संजय झा क ऐक्छिक कोष स निर्मित मां श्यामा जानकी मिथिला भवन क उद्घाटन क बाद समारोह कए संबोधित करैत विधायक सरावगी कहला जे मिथिला क धरोहर कए बचेबाक प्रयास हेबाक चाही। एहि ठाम क कला आ संस्कृति क विकास लेल भ रहल काज क चर्चा करैत सरावगी कहला जे पर्यटन आ कला विभाग क संग मिथिला क विलुप्त होइत धरोहर लेल एकटा स्वायत विकास परिषद बनबाक चाही। एहि अवसर पर विधान पार्षद विनोद कुमार चौधरी कहला जे मिथिला क विकास लेल मुख्यमंत्री हरदम चिन्तित रहैत छथि। हिनक कार्यकाल मे एहि क्षेत्र मे विकास क काज देखा रहल अछि। बहादुरपुर क विधायक मदन सहनी लोकार्पित विवाह भवन क शुल्क निर्धारण मे एहि गरीब जनता कए सब्सिडी देबाक मांग केलथि। गोड़ाबौराम क्षेत्र क विधायक इजहार अहमद कहला जे मिथिला धार्मिक सम्भाव लेल आदर्श क्षेत्र रहल अछि। मिथिला क एहि संदभाव स राज्य क विकास सेहो संभव अछि। अपन अध्यक्षीय भाषण मे पूर्व विधान पार्षद संजय झा कहला जे श्री कुमारक काल मे दूभाग मे बंटल मिथिला कए भ गेल। आइ दूनू भाग क लोक लेल आवागमन क दृष्टि स एकटा सपना छल जे सच भ गेल। समारोह मे जल संसाधन मंत्री विजय कुमार चौधरी कहला जे बिहार सतत विकास क रहल अछि जा बिहार कए नित्य एहि लेल पुरस्कार भेट रहल अछि। ई हमर विकास क प्रति प्रतिबद्धता क प्रमाण छी।


text:
Submitted on: Wed, 02/21/2018 - 14:01
जनकपुरधाम उपमहानगरपालिकाक प्रथम नगर सभामे नगर प्रमुख श्री लाल किशोर साहद्धारा प्रस्तुत नीति तथा कार्यक्रम आर्थिक बर्ष २०७४/०७५
एहि गरिमामय सभाक प्रमुख अतिथि राजपा अध्यक्ष मण्डलक सदस्य एवम धनुषा क्षेत्र नं ३ क प्रतिनिधी सभा सदस्य माननीय श्री राजेन्द्र महतोजी, जनकपुरधाम उपमहानगरपालिकाक उपप्रमुखजी , प्रदेश सभाक मान्निय सदस्य लोकनि, जिल्ला समन्वय समितिक अध्यक्षजी, राजनीतिक दलक अध्यक्ष तथा प्रतिनिधीजी लोकनि, प्रमुख जिल्ला अधिकारीजी, सुरक्षा निकायका प्रमुखजी लोकनि,प्रमुख प्रशासकिय अधिकृत जि, नगर कार्यपालिकाक सदस्यजी लोकनि, वडा सदस्यजी लोकनि, जनकपुरधाम उद्योग वाणिज्य संघक अध्यक्षजी, नेपाल पत्रकार महासंघ धनुषाक अध्यक्षजी लगायत यहि गरिमामय सभामे विभिन्न क्षेत्रस सम्वन्धित उपस्थित अतिथि महानुभावलोकनि आ संचारकर्मी मित्रसबमे हार्दिक स्वागत करैछि।............


text:
Friday, October 18, 2013
(71) चुप्पा पाल
चुप्पा पाल
गोसाँइ लुकझूक करैत। ओना छह बजि गेल मुदा सुरूज अपन दिनक यात्राक अंतिम पड़ावपर अँटकि तकिते छला। पतराएल काज रहने नीलकंठ काका सबेरे-सकाल निचेन भऽ गेल छला। जहिना परिवार मोटेलासँ काजो मोटाइ छै आ दुबरेलासँ काजो दुबराइ छै तहिना नीलकंठ काकाकेँ सेहो भेलनि। ओना परिवारक संस्कार आगू बढ़लनि मुदा काज पूरने काजो पतराइए। होइतो तँ तहिना ने छै जे जनम होइते संस्कारोक जनम होइ छै आ अन्त होइत अन्तो होइ छै। नीलकंठ काकाकेँ तेहने सन भेलनि। किए ने हेतनि, सोझहे लग्गीसँ घास खुएलासँ नै ने होइ छै जे आगू ताकब दादा-परदादा देखब आ पाछू ताकब तँ नाति-छेड़नाति देखब। बाल-बच्चाक बिआह-दान भेने माए-बापक जिनगीक प्रमुख कर्म-धर्मक पूर्ति होइ छै जइसँ बाल-बच्चाक अपन दायित्व पूर्ति करै छथि। बेटा बिआहक आइ पनरहम दिन छेलनि। पैघ यज्ञसँ दुनू परानी मुक्ति पाबि जहिना साबुनसँ वस्त्रक मैल साफ कएल जाइए तहिना माए-बापसँ लऽ कऽ बेटा-बेटीक परिवार बना जिनगीक मैलकेँ कमर्क साबुनसँ घोइ अपन मनक सफाइ लोक करै छाथि। नीलकंठ कक्काक मनमे उठलनि जे बेटा-बिआहक अंतिम हिसाब जोड़ि किए ने काजक विसर्जन कइए ली। आब कि कोनो ओ जुग-जमाना रहल जे तीन-तीन-चरि-चरि मास गरदनिमे उतरी झुलिते रहल। जे काज महज चारि-पाँच घंटाक छी। मन गबाही देलकनि जे से नै तँ आइ अंतिम हिसाब -बिआहक लाभ-हानिक- कऽ काजक विसर्जन कइए लेब। जहिना बोनैया हरिणक बच्चा पकड़ाइते चारूकात चौकन्ना हुअ लगैत तहिना नीलकंठ काकाकेँ भेलनि। काजसँ विश्राम होइते देखि सुचिता काकी हाँइ-हाँइ अपन काजक मुड़ी मोड़ि चाहक ओरियानक विचार मनमे अनलनि। किए नै अनती, ओहन जनाना थोड़े छथि जे पतिक विकलांत देखि ओइसँ बेसी अपने विकलांतता देखबए लगती। केतली-लोटा नेने कल दिस बढ़ली, मनमे उठलनि पहिने अपने हाँइ-हाँइ पएर धोइ लोटा-केतली अखाड़ब आकि लोटे केटली अखाड़ि पानि भरि लेब। मन ततमत करए लगलनि, ओना ऐ उमेरक ई प्रश्न नै भेल, मुदा हर-काजक अपन गति-विधि छै। अपने जिनगीक काज ने दोसराकेँ बाट देखौत। समैसँ पहिने सुचिता काकी चाह बना दहिना हाथे गिलास नेने नीलकंठ काका लग पहुँचली। अखनि धरि नीलकंठ काका मुड़ी निच्चे मुहेँ केने छला। मनमे बेटा बिआहक काज घुरियाइत रहनि। चाहक गिलास जखनि सुचिता काकी निच्चे दबा बढ़ौलकनि तखनि आँखि पड़िते काका नजरि उठौलनि। भकुआएल मुँहक सुरखी देखि नजरि-पर-नजरि गड़ौलनि। मुदा कक्काक मन अपन विचारपर रहनि। काकीकेँ बूझि पड़लनि जे भरिसक कोनो दब कएल काज मनकेँ पकड़ने छन्हि। मुदा जँ चाह पीबैसँ पहिने बाजि बात लाड़ब तँ भऽ सकैए जे चाह पीब छोड़ि अपने बेथासँ बेथित भऽ जाथि, तइसँ नीक जे चुपचाप हाथमे चाहक गिलास पकड़ा, अपनो चाह अँगनासँ आनि एतै पीबो करब आ पुछिओ लेबनि। तैबीच दू-चारि घोंट चाहो घोंटि नेने रहता जइसँ मनोक जुआरि कमतनि। ओना उदासो चेहराक केते कारणो अछि। केतौ रौद-बसातक उदासी तँ केतौ कोनो काज नै भेने, केतौ परिश्रमक नोकसानक उदासी, केतौ धीया-पुता मुइने उदासी तँ केतौ माए-बाप मुइने। मुदा तँए कि पतिक बेथा पत्नी नै सुनथि। पति-पत्नीक बीच हजारो रूप अछि हजारो रंग अछि तँए कि बजा-भुकी बन्न भऽ जाए। आँगन दिस सुचिता काकी बढ़ली। एक घोंट चाह पीविते नीलकंठ कक्काक मुँह मुस्कीयेलनि। मनमे उचरलनि, कहू जे एहेन काजकेँ की कहबै, काज छेलनि डेढ़ सए जोड़ धोती आ तेकर आरो संगी सभ माने पाँचो टूक कपड़ा संग विदाइ करब। ओना डेढ़ सए बहुत भेल मुदा से नै, अज-गज बला परिवार कक्काक। चारि भाँइक अपन भैयारी, तेकर नैहर-सासुर, नाति-नातिक, पोता-पोतीसँ लऽ कऽ अपन सासुरक सातो संबन्धीक, तइ संग बेटाक हाइस्कूल-कौलेजक संगीक संग नोकरीक संगी धरि। नीलकंठ काका हृदए खोलि काज केलनि। प्रश्न तँ मनमे उठलनि मुदा लगले जवाब भेटलनि जे जग-जापमे खर्च होइते छै। जँ से नै होइ तँ धनक काजे की रहत। पेट तँ सागो आ एक लोटा पानिओसँ मानिए जाइ छै। मन नचिते रहनि आकि सुचिता काकी मुँहमे चाहक गिलास भिरौने आगूमे बैसली। तही बीच नीलकंठ काका अपन हाथक गिलास चौकीपर रखि हाथक पाँचो ओंगरी घुमबैत पुछलखिन-
“कहू तँ ई केहेन भेल?”
नीलकंठ कक्काक प्रश्न सुनि सुचिता काकी अकचकाइते रहली जे की केहेन भेल। बाघ भेल की साँप भेल से केना बुझबै। ओना दुनू परानीक -नीलकंठ काका आ सुचिता काकी- मन बेटा बिआहसँ एते खुशी रहनि जे छोट-छीन केते बातो आ काजो मनसँ हटि गेल रहनि मुदा मनोक तँ अपन संसार छै। प्रसंगोक अपन स्थानो आ महत्तो छइहे। दुनू बेकतीक सझिया काज तँए आरो बेसी मन खुशी रहनि। खुशी हएब उचितो छल किएक तँ केतो एहनो होइ छै जे प्रेमरस पीब, मधुर गीत गाबि संतान पैदा होइ छै आ किछुए दिन पछाति सभ किछु उनटि जाइ छै, ओइ बेटासँ तँ नीक काज भेले रहानि। ओना चारि भाए-बहिनक बीच एकेटा बेटा तीनटा बेटीए छेलनि। जे तीनू बेटा बेटीसँ जेठे छेलनि जेकर बिआह-दुरागमन पहिने कऽ नेने छला। तीनू बेटी बिआहक दान-दहेज देखि दान-दहेजसँ मने उचटि गेलनि, जइसँ बेटाक प्रति दान-दहेजक विचारे मनमे दबि गेलनि। दोसरो कारण भेलनि, एक-एक बेटीक बिआहमे जेते खर्च भेल तइसँ बेसी जँ बेटीबलाकेँ खर्च कराएब ई तँ सोझहा-सोझही अन्याय भेल। मुदा से कहाँ होइ छै, दहेजक दुआरे बेटी बिआहकेँ लोक अगर-मगर करैत टपि जाइए मुदा बेटा बेरमे बिनु पढ़लो-लिखलकेँ डाक्टर-इंजीनियर बना देल जाइए। जहिना बड़दहट्टामे फुसि-फासिक तेजी रहै छै तहिना ने बेटो-बेटीक बिआहमे...। यज्ञ सन पवित्र स्थलमे जँ फुसि-फासिक तेजी नै रहत तँ ओ यज्ञ शुद्धे केना भेल? खैर जे होइ। जेते तीनू बेटीक बिआहमे खर्च भेल ओते आमद एकटामे केना हएत। तइसँ नीक जे मुँहछोहनिए नै करब। हथउठाइ जे हेतै सएह हेतै। पतिक बिपटा बानि -हाथक ओंगरी घुमा बजैत- देखि सुचिता काकीकेँ हँसी लगलनि मुदा हँसबो तँ हँसबे छी। केतौ गुदगुदबैए तँ केतौ भकभकेबो करैए। काज नफगर रहल घट्टो नफे बुझाए छै आ घटगर रहल तँ नफो घट्टे बुझाए छै। पथड़ाएल केराउक भुज्जा जकाँ सुचिता काकीक दाँत तर नीलकंठ कक्काक आक्रोश पड़लनि। मुदा आक्रोशो तँ आक्रोशे छी, कथीक आक्रोश? तँए जाबे उघारि-उघारि नै बजता ताबे बूझब केना? मुदा मुँहक हँसी पेटमे गुरकुनियाँ कटिते रहनि। बजली-
“तेहेन झाँपि-तोपि बजै छी जे ऊपरे-घाँड़े रहि गेलौं तँए कनी बिक्छा कऽ बजियौ। जखनि दुनू गोटेक सझिया जीवन अछि तखनि हम हँसी आ अहाँ कानी ई केहेन हएत?”
खिस्सकरकेँ जहिना एक्कोटा खिस्सा सुनिनिहार भेटला पछाति अपन सुधि-बुधि हरा जाए छै तहिना नीलकंठ काकाकेँ सुचिताक बोल सुनि भेलनि बजला-
“परिवारक महान यज्ञ बेटा-बेटीक बिआह छी, तेहेन यज्ञ जँ नीक जकाँ सम्पन भऽ जाए तँ खुशीक बात भेल। तइले देहोक धौजनि आ पाइयोक धौजनि तँ हेबे करत। मुदा तइमे उचित-अनुचितक तँ विचार करए पड़त किने?”
नीलकंठ कक्काक मनकेँ पकड़ैत चुट्टा सुचिता काकी भिड़ौलनि। हुँहकारी भरैत बजली-
“ऐमे के नै करत?”
जहिना एक्के भगवान भिन्न-भिन्न स्वरूप भिन्न-भिन्न फूल-पत्ती पाबि खुशी होइछ तहिना नीलकंठ काकाकेँ सेहो भेलनि। सुचिता काकीक नजरि-पर-नजिर गड़़ा बजला-
“उचित-अनुचित बेड़ाएब असान अछि। जिनगीक संगी रहने की हएत! ई तँ विचारक संगी भेने ने काज चलत?”
नीलकंठ कक्काक बात सुचिता काकीकेँ अकठाइन लगलनि। मनमे उठलनि जे कहू सभ दिन एकठाम रहि सभ किछु करै छी तखनि एना किए बजै छथि। भरिसक कोनो एहेन उकड़ू सोग ने तँ मनकेँ पकड़ि नेने छन्हि। आन दिन केहेन बढ़ियाँ हबगब करै छेलौं आ आइ की भऽ गेल छन्हि। बजली-
“कनी नीक जकाँ अपन उदासीक कारण बजियौ। हम ऊपरे-झापरे रहि गेल छी।”
सुचिता काकीक जिज्ञासा देखि नीलकंठ काका कहलखिन-
“उचित-अनुचित काजक दू छोर भेल। एक छोर उचित भेल आ दोसर अनुचित। मुदा तइसँ थोड़े काज चलत। सुत-सुत मिलि जहिना डोरी बनैए तहिना दुनू अछि। तेकरा बिहिया कऽ जँ नै सीमा देब तँ काजे भँसिया जाएत। बुझबे ने करबै जे केतए की भऽ गेलै। पछाति बाजब जे मनमे जे छेलै से भेबे ने कएल। अहीं कहू जे मनेक विचारकेँ ने काज रूप बना केलिऐ तखनि किए ने भेल?”
नीलकंठ कक्काक विचार सुचितो काकीकेँ दमगर बूझि पड़लनि। माथ कुड़ियबैत बजली-
“तखनि केना हएत?”
सुचिता काकीक पघिलल मन देखि नीलकंठ काका कहलखिन-
“बड़ भारी जाल छै। फुलवाड़ीक फूलमे देखबै जे एके नामक अपराजित फूल उजरो होइए लालो होइए आ कारीओ होइए। सोझहे अपराजित आकि आने फूल जे रंग-रंगक होइए, कहलासँ थोड़े बूझि पेबे जे लाल-कारीमे कोन-नीक कोन-अधला भेल?”
नीलकंठ कक्काक छिड़ियाएल विचार सुनि सुचिता काकी समटैत बजली-
“अच्छा, छोड़ू एते छान-पगहाकेँ। एक-एक काजकेँ उठा बेड़बैत चलू जे की नीक-भेल आ की अधला भेल।”
पत्नीक विचार सुनि नीलकंठ काका बजला-
“हँ, बड़बढ़ियाँ विचार देलौं। मुदा पहिने ई कहि दिअ जे केते काज अढ़ेला पछाति करै छी आ केते अपने फुड़ने करै छी?”
पतिक बात सुनि सुचिता काकी अकबका गेली। मने-मने विचारे लगली जे ई की भेल? एकरा की काज करब नै कहबै? घर-परिवारक जखनि काज भइए गेल तखनि काज केना ने भेल। भरिसक बुधिए तँ नै घुसुकि गेलनि हेन, नै तँ एहेन बिनु हाथ-पएरक बोल किए भेलनि? हलाँकी एक्केटा बातमे सेहो मानब उचित नै हएत। जँ मन घुसकल-फुसकल हेतनि तँ दोसरो-तेसरो बात एहेन बजता। ओना लोककेँ बेरो-विपति आ काजो-उदममे मन घुसुकि-फुसुकि जाइ छै। आंशिक रूपमे की ई झूठ जे किछु सरकारीओ कर्मचारी वा शिक्षकोकेँ बेटीक बिआह सेहो पतित बनौलकनि। परिस्थितिओ रहल जे केते शिक्षक हाइ स्कूल वा कौलेजसँ सेवा-निवृत भऽ गेला मुदा हाथसँ कहियो वेतन नै उठौलनि। मुदा तँए कि परिवारमे खर्च नै छेलनि, एक शिक्षक वा कर्मचारीक खर्च तँ छेलनिहेँ। मनकेँ थीर करैत सुचिता काकी विचारलनि जे से नै तँ जे बुझैमे नै आएल से पुछिए किए ने ली, पुछलखिन-
“की कहलिऐ अढ़ेलोत्तर आ अपने फुड़ने?”
सुचिता काकीक प्रश्न सुनि नीलकंठ कक्काक मनमे उपकलनि, भरि दिनक हराएल जँ साँझो घड़ि घर पहुँच जाए तँ ओ हराएब नै भेल। दिन तँ होइते छै बौआइले तखनि बौआएब हराएब केना भेल। बजला-
“जखनि कोनो काज अढ़ेला पछाति जे करैए ओ अपन उहिक नै भेल। जँ ओकरा अढ़ाएल नै जाए तखनि ओ करत की? अहीं कहू?”
नीलकंठ कक्काक विचार सुनि माथक मोटा पटकैत सुचिता काकी बजली-
“अहाँ अपनाकेँ एतबे किए बुझै छिएे जे हमरा कोनो काज करैले नै कहब। जँ से नै कहब तँ केना बुझबै जे हमर बात फंल्ली मानैए आकि नै?”
पाशा पलटैत नीलकंठ कक्काक बजला-
“जड़िसँ छीप धरिक काजक हिसाब-किताब करैमे बड़ समए लगत। से नै तँ एक्केटा काजक हिसाब करू।”
एकटा सुनि सुचिता काकीक मन हलचलेलनि। ई तँ सोलहन्नी एक तरफा भेल औगता कऽ बजली-
“अहूँक बात रहल आ एकटा हमरो अछि।”
“से की?”
“सवारी बरियातीक हिसाबसँ होइ छै तइमे एते गाड़ीक कोन प्रयोजन छेलै, जे लऽ गेलौं?”
सुचिता काकीक प्रश्न सुनि नीलकंठ काका बजला-
“अच्छा, अहीं विचार दिअ जे पहिने की विचारब?”
पतिक शीतल छाहरि पाबि काकी बजली-
“पहिने गाड़ीए-सवारीक विचार करू। किए पच्चीसटा गाड़ी लऽ गेलिऐ, जखनि कि डेरहे सए बरियाती गेलिऐ।”
गाड़ीक नाओं सुनि समाजमे जीतक अनुभव नीलकंठ काकाकेँ भेलनि। अखनि धरि समाजमे कियो बीसटा गाड़ीसँ आगू नै बढ़ल छला तैठाम पाँच गाड़ी बढ़ैक प्रतिष्ठा केकरा भेटल। आह्लादित होइत कहलखिन-
“अपन मनोरथ छल जे आगू बढ़ि काज करी। किए अहाँकेँ कोनो तेकर दुख अछि? प्रतिष्ठा की फूटा कऽ भेल आकि सम्मिलिते भेल।”
एक तँ ओहिना सुचिता काकीक मन बेटा बिआहक खुशीसँ उधियाइत रहनि तैपर पतिक मनोरथ सुनि आरो उधिया गेलनि। बजली-
“अनकासँ तँ नीक काज जरूर भेल। देखै छिऐ जे अल्हुआक बोरा जकाँ मनुख गाड़ीमे ठसमठस बरियाती जाइ-अबैए आ गाड़ीएमे मुँह पेट सभ चलए लगै छै। तइसँ नीक भेल जे जे कियो गेला अरामसँ एला-गेला।”
सुचिता काकीक बोल सुनि नीलकंठ कक्काक मुँहसँ हँसी फुटलनि। पतिक हँसी देखि काकीकेँ भेलनि जे भरिसक हमर निशान उचित जगहपर लगलनि। अपन बराइ सुनि खुशी हएब मनुखक जन्मजात संस्कार रहल अछि। अपन उचित जगहक निशानसँ पतिक मुँहकेँ लाबा जकाँ हँसाएब सफल पत्नीक प्रमुख लक्षण तँ भेबे कएल। मुदा नीलकंठ कक्काक हँसीक कारण सुचिता काकीक निशान नै बल्की समाजमे अरामदेह बेसी गाड़ीकेँ बेटाक बिआहक बरियातीमे लऽ जाएब छेलनि। जेकरा बेटाकेँ अधिक दान-दहेज बिआहमे भेटै छै, समाजमे ओकरे मान भेल किने? जँ मान बढ़ल तँ जरूर अंको बढ़ल हेबे करत। पेटक गुदगुदी असथिर होइते सुचिता काकी बजली-
“आब, हाँ-हाँ हीं-हीं छोड़ू। भानसोक बेर भेल जाइए। अखनि पुतोहुकेँ चुल्हिक भार थोड़े देबै। जइ बेथे बेथाएल छी से बेथा निकालू। जाबे गुर घाउ जकाँ कोनो बेथाकेँ नीक जकाँ नै निकालि बहा लेब ताबे सड़नि-असाइक डर रहिते छै। तँए आदो-पान्त बाजू?”
जहिना कियो संगीतज्ञ उच्च कोटीक मंचपर कलासँ श्रोताकेँ मुग्द कऽ सुता दइए तँ केतौ एकान्त बनमे असकरे कियो अपन गुणसँ निराकार रूप भगवानकेँ सुन भरत जकाँ नन्दी गाम बना राज-काज चलबैए तहिना अपन बेथित वाणकेँ निकालैत नीलकंठ काका बजला-
“बिआहक आन खरच आ काजपर मन केतौ नै अँटकल अछि, किएक तँ चाउर-दालि खर्च भेल तँ बदलामे लोको, मालो-जाल आ चिड़ैऔ खेलक। गाड़ी-सवारीमे खर्च भेल तँ ईहो उपराग नै भेटल जे किनको डाक्टर ऐठाम जाए पड़लनि। मुदा डेढ़ सए जोड़ धोती मिला पाँचो टूक विदाइमे जे खर्च भेल ओ टारनो मनसँ नै हटैए।”
जहिना मरूभुमिमे बालु सिबा चमकैत किछु नै नजरि अबैत तहिना सुचिता काकीकेँ बेटा बिआहक सफलता मनमे छेलनिहेँ चमकि चड़चड़ेली-
“राँड़ कानए अहिवाती कानए तइ लगल बड़कुम्मरि कानए, सुहरदे मुहेँ किए ने बजै छी जे आने बरक बाप जकाँ कननी बिमारी धेने अछि तँए कनै छी। अपने मने जे केतबो गुर-चाउर चिबबैत कानब तँ की हमहीं संगी छी, बाँटि थोड़े लेब? खैर जे होउ, देह तँ रोगाएल अहींक अछि, तँए बिमारीक जड़ि तँ अपने बुझैत हेबै। बाजू, खोलि कऽ बाजू, कनी भानसमे देरीए हएत तँ की हेतै। मनक घाउ जे मेटाएल रहत तँ खाइओ आ सुतैओमे रुचि औत।”
सुचिता काकीक विचार सुनि नीलकंठ कक्काक मनमे भेलनि जे भरिसक लोक ठीके कहै छै राजाकेँ किदनि चिन्ता आ रानीकेँ किदनिक। मुदा मनक बेथा नीक जकाँ वएह ने बूझि पाबि सकैए जेकर हाथ-पएर नम्हर हेतै। घटको सबहक अजीब गति छै। बर-कनियाँक घरदेखीमे लगले सर्टिफिकेट दऽ दइ छथि जे सीता-रामक जोड़ी अछि। विधातो जेना जोड़े लगा पठौलनि। मुदा नै सोलहन्नी तँ अठन्नीओ बेथा तँ भगबे करत। सोलहन्नी तँ तखनि भगै छै जखनि सुनिनिहार बेथा सुनि बेवसथित ढंगसँ समाधान करै छथि, मुदा तइसँ कि अपन बेथा हृदैसँ निकाललोसँ तँ अदहा कमिते अछि। किएक ने कमत? लोक नै सुनत तँ नै सुनह मुदा उगलाहा तँ सुनबे करता। पुछलखिन-
“विदाइमे केते खर्च भेल से बूझल अछि?”
ठोरेपर बरी पकबैत सूचिता काकी कहलकनि-
“विदाइ तँ विदाइ भेल, तइमे हमरा बुझैक की प्रयोजन अछि। ई काज तँ पुरुख पात्रक छी। जे घरसँ निकलि कुटुम-परिवार धरिक चीन-पहचीन रखै छाथि, सेहो अधला की भेल। जखनि अधले नै भेल तखनि चिन्ते किए हएत? जखनि चिन्ते नै हएत तखनि मने किए बेथाएत? मन हल्लुक करू। अनेरे तरे-तरे गुमसड़ै छी।”
नीलकंठ कक्काक मन मानि गेलनि जे मुँहछोहनि छोड़ि किछु ने भेटत। मुदा मनक बेथाक कथा जँ बाजिओ नै लेब तँ ओकरा संग अन्याय हएत। बजला-
“जे बात सुनैमे नै आबए ओ दोहरा कऽ पूछि लेब। मुदा जे बुझैमे नै आबए ओहन नै दोहराएब। शुरूहेसँ कहै छी।”
अपन भरियाइत आसन देखि सुचिता काकी हाथ-पएर सोझ-साझ करैत बैसली। सोझ-साझक कारण रहनि जे नजरि-नजरिक मिलानी नब्बे डिग्रीमे नै शत-प्रतिशत हुअए। कहलखिन-
“देखू हम बिसराह छी, जँ बीचमे कोनो बिसरि जाइ तँ ओकर मदी नै भेल। मुदा अहूँ, काज केतौ आ बात केतौसँ नै करब। जहिना-जहिना काज बढ़ैत गेल तहिना-तहिना बातो बढ़बैत चलब।”
सुचिता काकीक विचार नीलकंठ काकाकेँ दमगर बूझि पड़लनि। दमगरे विचार ने दमगर आशा जगबैए। बजला-
“डेढ़ सए गोटेकेँ विदाइ केलियनि। ओना किनको ऐ दुआरे नै बेरेलियनि जे एक काजक एके विदाइ उचित बुझलौं। मुदा तइसँ कि किनको संग कम-बेसी नहियेँ केलियनि?”
पतिक बात सुनि सुचिता काकी टपकली-
“किए, कियो किछु उपराग पठौलनि अछि?”
“उपराग किए कियो पठेता। मुदा मन मानि नै रहल अछि। कहिए दइ छी। डेरहो सए विदाइ डेढ़ लाखक छल। एक-एक विदाइक वस्तुमे एक-एक हजार लगल छल। मुदा आब जखनि पाछू उनटि तकै छी तँ बूझि पड़ैए जे दस-सँ-पनरह गोटे धोतीओ चदरिओक उपयोग करता बाँकी कियो घरनीपा बनौता तँ कियौ गड़ीपोछना!”
पतिक बात सुनिते सुचिता काकी कुदैक बजली-
“अपन महिंसकेँ कियो कुरहरिए नाथत तइले अहाँकेँ चिन्ता किए होइए?”
सुचिता काकीक बात सुनिते नीलकंठ काकाकेँ झड़क उठलनि बजला-
“अहीं सन लोक बिआहमे काजसँ विधि भारी बनबैए। एकटा कहू जे अपन बिआह मन अछि।”
“मन किए ने रहत?”
“केते खर्च बाप केने रहथि से बूझल अछि?”
“दहेलहा-भसेलहा खनदान बुझै छिऐ जे काजक हिसाब बाप-माएसँ लेब?”
“एना नै छिड़िआउ सबा लाख रूपैआमे दुनू गोटेक बिआह भेल रहए। जाउ कनी चसगरसँ भानस करब। अहिना बेजाए नीक होइत एलैए?m m m
Subscribe to: Post Comments (Atom)


text:
Friday, October 18, 2013
(30) अतहतह
अतहतह
तीन बजे भोरे झामलाल बैग नेने गरजैत चौकपर पहुँचल। ओना एकादशीक चान डूमि गेल रहै मुदा सुरूजक लालीसँ दिशा फरिच्छ हुअ लगल रहए। झामलालकेँ चौकपर अबैसँ पहिने भुटकीलाल िडबिया बारि चाहक चूल्हि पजारि नेने रहए। पाँच बजे चूल्हिमे आगि पजारैबला अढ़ाइए बजे पजारैक सुरसार करए लगल रहए। तेकर कारण भेल रहै जे पनरह दिनसँ राहड़िक दालिमे रोटी गुड़ि कऽ नै खेने रहए। तइ खातिर रातिमे खाइए काल दुनू परानीक बीच झगड़ा भऽ गेलै। बिनु खेनहि पिरहीपर सँ खिसिआ कऽ उठि गेल। माटिएसँ चारि घुस्सा दाँतमे लगा, कुड़ुड़ कऽ झामलाल दोकानपर पहुँच बाजल-
“भुटकी भाय, रतुका सोठियाएल छिअ। खाइक िकछु नै रखने छह?”
“अच्छा पहिने अदहा-अदहा कप चाह पीब लिअ। जहिना अहाँ सोठियाएल छी तहिना हमहूँ छी। आन चीज की भेटत। बिस्कुट सभमे कोनो लज्जति रहै छै मुदा छाल्ही अछि।”
“चलह हुन्डे दाम कहि दहक?”
“सभटा अहीं लऽ लेबै आ अपने?”
“पाइ हम्मर आ खाइमे दुनू गोटे अदहा-अदही।” अदहा-अदही सुनि भुटकीलाल उछलि कऽ बाजल-
“अदहा किलोसँ बेसीए हएत मुदा अहाँ एक्के पौआक पाइ दिअ।”
“एहनो बुड़िबक जकाँ कियो बजैए। बैग खोलि कऽ देखि लहक। एक किलोक पाइ आ सवा सौ रूपैआ ऊपरसँ देबह। खाली भरि दिन संग पूरह।”
“हम तँ पेटबोनियाँ आदमी छी भाय। जेतए पेट भरत तेतए रहब।”
“चौकक खर्च हम देलिअ आ मालिक तँू भेलह। मुदा पहिने खा लैह किएक तँ भरि दिन बहऽ पड़तह।”
अदहा-अदहा छाल्हीमे सँ उठा-उठा मुहोँमे दैत आ गप्पो करैत झामलाल पुछलक-
“टटके छाल्ही बूझि पड़ै छह?”
“हँ। कौल्हुके छी।”
“छाल्हीक रस तँ तेसर दिनसँ बनब शुरू होइ छै। मुदा टटकोक अपन रस छै। आइ गामक झंडा गाड़ि देलिअ।”
“से की, से की?” बगुला जकाँ मुँह उठा-उठा भुटकीलाल झामलालसँ पुछलक। पानि पीब झामलाल बाजल-
“हमरा तँ बुझिते छह जे बैग आ मोटरेसाइकिलमे कारोबार अछि। मुदा कहुना-कहुना सालमे पाँच लाख पीटिए दैत हेबै। बान्हल तँ अछि नै। दसटा कम्पनीक एजेंसी रखने छी जेकर जाल सगरे देशमे छै। एते पहूँच सेहो बनौने छी। जहिना आइ खच्चरपुरबलाक खचरपनी झाँड़ि, मुता-मुता भरेलौं तहिना ओकर आगि-पानि, कथा-कुटुमैती सेहो ढाठि देबै। तइले नअ पड़ै आकि छह।”
“ठीके कहै छी भाय, एहेन-एहेन अगिलह सभकेँ अहिना हुअए।” भुटकीलाल मुड़ी डोलबैत पुष्टि केलक।
चाह पीब झामलाल बाजल-
“भाय, ऐपर सँ जे पानसए नम्बर पत्ती देल पान खइतौं तँ आरो बुलन्दी आबि जइतए।”
“भाय, पान तँ तेहेन खुआ दैतौं जे जेहेन बुलन्दी चाही तहूसँ सातबर बेसी आबि जाइत। मुदा पानबला छौड़बा अछि मौगियाह। वसन्ती नीन छोड़ि कऽ औत। सात बजेसँ पहिने थोड़े औत। ताबे सुपारी आ तमाकुलक पत्ती दऽ काज चला लिअ।”
“तोहूँ भारी इस्की छह। आइ तोरे दरबारमे आसन जमेबह। जेना-जेना तँू कहबह तेना-तेना करब। मुदा एकटा बात अखने ऐ दुआरे कहि दइ छिअ जे बिर्ड़ोमे झंडा उड़िया देलिऐ मुदा ओकरा तँ बाँसमे लगा जमीनमे गाड़ए पड़त, किने?”
“अहाँ खाली बैगक ताला खोलि कऽ रखने रहू, एक्के घंटामे चौकक चकचकी देखा दइ छी।”
भुटकीलालक जोश देखि उत्साहित भऽ झामलाल बाजल-
“भाय, तोरे सबहक असिरवादसँ दूटा पाइओ देखै छी आ दूटा लोको लगमे रहै छी। मुदा कमेनाइए-खेनाइएटा तँ जिनगी नै ने छिऐ। फेर दोहरा कऽ सुन्दरपुरमे जनम लेब। तँए जहिना गामक झंडा अकासमे उड़ियाएल तहिना बँचबैले जे करए पड़त, से करब।”
“अच्छा छोड़ू अगिला बात, अखनि की करब से विचारू।”
“तोहीं बाजह?”
“दूटा चाहबला छी। दूटा पानबला अछि। तीनटा मेजरौटी अछि। भरि दिनक खर्च उठा लिअ।”
“मेजरौटी की कहलहक?”
“मेजरौटी, एक मैजरौटी गाँजा पिआकक अछि। दोसर ताड़ी-पोलिथीनबलाक अछि आ तेसर इंग्लिस पिआकक अछि।”
“तीनूमे केते खर्च हेतह?”
“अहाँ खाली बैगक मुँहमे हाथ देने ने रहियौ। सभ गप ने कऽ लेब।”
“सभ तँ फूट-फूट बैसत तखनि रतुका बात कहबै केना?”
“मामूली लोक सबहक मेजरौटी छै! कलाकार सबहक छिऐ। जखने चाहक दोकानपर औत आ भरि दिनक मौज-मस्ती गछि लेबह तखने चौकक ताल देखि लिहक।”
“किछु कहबहक नै?”
“कहबै आकि मंत्र देबै। दुइएटा मंत्र दइक काज छै। अकासमे झंडा उड़ि गेल आ खच्चरपुरबलाक सभ खचड़पनी घोंसारि देलिऐ। माटि दइ छिऐ जे जेतए फड़ियबैक मन होइ फड़िया लिअ हमरा समाजसँ।”
घंटे भरि पछाति चौकक जुआनी आबि गेल। गाँजाक मंचसँ फगुआ शुरू भेल-
“एक दिस खेले कृष्ण कन्हैया, एक दिस राधा जोड़ी हो।” तँ ताड़ीक मंचसँ महराइक धून निकलल-
“किसकी मैया बाघिन जनमे जो रूदल पर फेरे हाथ।”
तेसर मंचसँ अंग्रेजी डान्स शुरू भेल।
सात बजैत-बजैत चौकपर गदमिशान हुअ लगल। रविशंकर चाह पीऐले अबैत रहथि आकि दस लग्गी पाछूएसँ चौकक मस्ती देखलनि। गाछक निच्चाँमे ठाढ़ भऽ हियासए लगला तँ देखलनि जे सौंसे गामक लोक नाचि-गाबि रहल अछि। मुदा लगले जेना पवनसुत िकछु कहि देलकनि। मुस्की दैत भुटकीलालक चाहक दोकानक सोझहे पहुँच भुटकीलालकेँ पुछलखिन-
“भुटकी भाय, बड़ चहल-पहल देखै छिऐ की बात छिऐ?”
“पहिने चाह पीबू ने। गप केतौ पड़ाएल जाइ छै। निचेनसँ चाहो पीबू आ गप्पो सुनू।”
“कनीओ तँ इशारोमे कहऽ।”
“एतबे बूझि लिअ जे खच्चरपुर बलाकेँ मुता-मुता भरेलौं।”
भुटकीलालक बात सुनि रविशंकर अचंभित भऽ गेला जे आखिर बात की छिऐ? तैबीच झामलाल कहए लगलनि-
“भाय, मास दिनक कमाइक फल छी। जड़िएसँ कहि दइ छी। तैंतीसम दिनक गप छी। एक लाख रूपैआक पार्टीक काज करि कऽ आएले रही। बारहसँ ऊपर दिन चढ़ि गेल रहए। कपड़ा खोलि कलपर बाल्टीन-लोटा रखि लताम गाछक निच्चाँ ठाढ़ भऽ ऊपर िहयासैत रही। तखने हिरदेकाका दछिनबरिया बाधसँ अबैत रहथि। नजरि पड़िते कहलियनि- ‘काका, गोड़ लगै छी। बड़ रौद छै, कनी ठंढा लिअ।’ जहिना कहलियनि तहिना ओहो लतामेक गाछ लग आबि गेला। लताम देखलाहा आँखि हिरदेकक्काक मुँहक सुरखी देखि मुहसँ निकलल- ‘काका, एना हकोपरास किए छी।’ सूखल मुँहक मुस्कीआइत कहलनि- ‘नै बौआ, नै कोनो। रौदमे सँ एलौंहेँ ने।’ कहलियनि, ‘दूटा लताम खाउ?’ कहलनि, ‘नै बौआ, नै खाएब।’
कहलियनि, ‘दूटा अँगने नेने जाउ।...’
‘...अँगनाक नाओं सुनि औटोमेटिक बम जकाँ कखनि छाती फटि गेलनि, से नै बुझलौं। मुदा आँखिसँ टघरैत नोर गालपर चमकए लगलनि। मन गरमाएले रहए। पुछलियनि, ‘काका, जहिना परिवारमे भैया, काका, बाबा, होइए तहिना ने समाजोमे होइए। विरान किए बुझै छी। अहाँ सबहक असिरवादसँ कमाइओक आ दस गोटेकेँ चिन्हैओक लूरि भऽ गेल अछि। बाजू अहाँ किए एते पीड़ित छी जौं उठैबला हएत तँ जरूर...।’
‘...नोर पोछैत काका बजला, ‘बौआ, देखैएटा ले बूझि पड़ै छिअ जे मनुख छिअ। मुदा से नै, मुइल मनुख छी। अपनो परिवारक रच्छा करै जोकर नै छी। तहन तँ देखा-देखी आँखि तकै छी।’
‘...पुछलियनि, ‘खुलि कऽ बाजू, काका?’ तब कहए लगला, ‘बौआ, ऐ जुगमे हम सभ महापापी छी, िकएक तँ भगवान पाँचटा बेटी दऽ देलनि। चारिटाक तँ कोनो धरानी खेत बेचि-बेचि पार लगेलौं। सात बीघाक किसान मात्र पनरह कट्ठापर आबि गेल छी। तेहेन हवा-पानि देखै छी जे ओहूसँ पाँचमक पार लगत आकि नै।’
‘...हिरदेकक्काक बात सुिन अवाक् भऽ गेलौं। जेना बकारे बन्न भऽ गेल। छाती असथिर करैत पुछलियनि, ‘काका, केते खर्च हएत?’ कहला, बौआ, गरथाह बात केना बाजब।’ आँखिक नोर पौछैत पुन: बजला, ‘बौआ, ई पाँचम बेटी तेते दुलारू अछि जे हृदैमे सटल अछि। एक तँ कोरि-पच्छू बेटी, तैपर सँ माएक तेते सिनेही जे सुग्गा जकाँ किछु बाजत। जेठकीकेँ दादीए पोसलकै। कहियो ओकरा कोरा कऽ नै लेलिऐ। जखनि टेल्हुक भेल तखनिसँ संगे मेला-तेला लऽ जाए लगलिऐ। छोटकी बेटी माएक तेहेन दुलारू बेटी अछि जे सएओसँ ऊपरे नाओं रखने छथिन।’ बातकेँ बुझैत कहलियनि- ‘काका, छोड़ू ई सभ। अपन बहिन बूझि बिआह पार लगा देब। जेहने जेठकी बेटीक परिवार अछि तेहने परिवार भँजियाउ। खर्चक चिन्ता जुनि करब। ई पहिल दिनक गप छी...।’
‘...ओना तँ गामे-गाम अतहतह होइते अछि मुदा खच्चरपुर बलाकेँ तँ कोनो सीमे-नांगरि नै छै। ऐ साल पाँचटा बिआहमे अभरल। तेते दोस-महीम भऽ गेल अछि जे एकटा बिआहक खर्च नोत पुराइमे होइए। तइले नै कोनो। दस सेरे नै नितराइ दस सगे नितराइ। पाँचो बिआहमे ओकरा सबहक खच्चरपनी देखलिऐ से एड़ीसँ टिकासन तक नेसि देने अछि। मुदा कोनो बिआहमे कोनो समाज (बरियाती-घरवारी) तँ नै छेलौं तँए आँत-मसोसि कऽ रहि गेलौं। गर चढ़ा खच्चरपुरेमे कथा ठीक केलौं। कक्कोकेँ पसिन भेलनि। लेन-देन तँए भऽ गेल। समए बना ओहू गामक समाज आ अपनो समाजक बैसार केलौं। बैसारेमे बजलौं, ‘अखनि धरिक काज दुनू घरवारीक छेलनि मुदा आब समाजक भऽ गेल। चाहै छी जे आन गाम जकाँ थूका-थूकी बिआहमे नै हुअए। तँए किछु समस्या अछि जैपर अखने विचार विमर्श भऽ जाए-
(१) बिआह पद्धतिक अनुकूल हुअए आकि जयमाला करि कऽ हुअए?
(२) पलाउक चलनि भऽ गेल, से मखानक खीर खाएब आकि पलाउ?
(३) खेला-पीला उत्तर लगले विदा भऽ जाएब आकि आराम करि कऽ?”
‘...प्रश्न सुिन चुप्पी पसरल। जहिना चूल्हिमे खोरनासँ जारनि घुसकाैल जाइ छै तहिना घुसकेलौं, ‘कन्यागत समाजक कन्हापर भार देने छथिन तँए समाज चाहै छथि जे आन-आन गाम जकाँ बरियाती-घरवारीक बीच कोनो तरहक राग-द्वेष नै हुअए। किएक तँ बरियाती घरवारीकेँ निच्चाँ देखबए चाहै छथि आ घरवारी बरियातीकेँ। जइसँ जहिना खेतमे कोनो चीजक बीआ छीटल जाइत अछि, तहिना हम सभ झगड़ाक बीआ समाजमे छींटि देने छी जे दुखद अछि। नै चाहब जे समाजमे एना हुअए। बिआह सृष्टिक सिरजनक प्रक्रियाक अंग छी तँए एे संग छेड़-छाड़ अनुचित। अपने लोकनि जे कहि देब ओइ अनुकूल बिआह हएत। घमरथन शुरू भेल। घमरथनक कारण भेल किछु देखौआ काज आ किछु चोरौआ। मुदा सुमति एलनि, बजला, ‘लड़का-लड़कीक बिआह सामाजिक पद्धतिक अनुकूल हुअए। ई भार अहाँपर रहल। जहिना कोनो काजक प्रक्रिया होइ छै तहिना भोजनक प्रक्रियाक अंग अारामो छी। जानल बात अछि जे निअमित भोजनसँ भिन्न भोजन बरियातीमे होइ छै, तँए आराम आरो जरूरी अछि। प्रात:काल नअ बजेमे चाह-पान खा असिरवाद दैत आपस हएब। पलाउ आ खीर खेनिहार दुनू रहता। बाजा-बूजीक बेवस्था घरवारीक। नै चाहब जे रस्ता-बाटमे अनगौआँ सभसँ झंझटि हुअए। मोटा-मोटी यएह बुझू जे सएक धतपत बरियाती रहता, जिनका लेल अहाँ दू-ठाम बेवस्था करब। अहूँ सभ बुझिते छिऐ आ हमहूँ सभ बुझिते छिऐ। एक भागक जे बरियाती रहता हुनका लेल जहिना भाेजनक वृहत् बेवस्था रहतनि तहिना अारामोक हेबाक चाही। ई नै जे मधमन्नी जहल जकाँ मुड़ी-पएर दुनूक पतियानी लगि जाए।’ पुछलियनि, ‘जखनि दरबज्जापर पहुँचबै तखनि कोन रूपे शुरू करबै?’ कहलनि- ‘जे सभ भाँग खेनिहार छथि ओ सभ घरेपर भाँग खेता आ रस्ते-बाटमे केतौ झाड़ा-झपटा करता। पएर धोबसँ शुरू करब। एम्हर बरियातीक सनोमान शुरू हएत आ ओम्हर आँगनमे बिआहक प्रक्रिया शुरू हएत। आठ बजे दरबज्जापर पहुँच जाएब। दस बजेमे खुआ-पिआ कऽ आराम करए छोड़ि देबै।’ हँसैत सभ निर्णए कऽ लेलनि। विदा भेलौं...।’
‘...रस्तामे झगड़ाक जड़ि ताकए लगलौं। एते तँ बिसवास रहबे करए जे जहिना चोर फँसबैले सिपाही घेराबंदी करैए तहिना जाल तँ लगबै पड़त। मन पड़ल दोसक गप। दोस कहने रहथि जे अपना सभ कारोबारी छी, तँए कोट-कचहरीसँ सदति काल बँचैत रहक चाही। नै तँ अनेरे ओझरा जाएब। कारोबार कारोबारे रहि जाएत। मुदा उक्खरिमे मुड़ी देलौं तँ मुसराक डर केने काज चलत। तहन तँ जहाँ धरि संभव हएत तहाँ धरि बँचब। अखनो समाजमे कहाँ कियो खुलि कऽ ताड़ी-दारू करै छथि। चोरनुकबा जरूर करै छथि। मुदा की हुनका सभकेँ अपना आँखिमे लाज नै छन्हि? जरूर छन्हि। मुदा जे होउ, जिनगी भरि जहलेमे किए नै रहऽ पड़ए मुदा खच्चरपुरबला सभकेँ सिखाएब जरूर। तेहेन कऽ नांगरि सुरड़बै जे इलाकामे मुँह उठाएब मोसकिल भऽ जेतनि। बेसीसँ बेसी दसटा बदमास गाममे हएत पचासटा आनि कऽ रखि देबै। मुदा सिखेबै जरूर...।’
‘...आठ बजे गामक सीमामे बरियाती प्रवेश कऽ गेल। हमहूँ सभ साकांच रही। दरबज्जापर पहुँचिते स्वागतक संग बैसारक कार्यक्रम शुरू भेल। दाइ-माइ बरकेँ अरियाति आँगन लऽ गेली। बरियातीक बीच प्लेटमे फ्राइ कएल मखान पहुँच गेलनि। दुनू समाजक (बरियाती-घरवारी) बीच मखानक मिठासक संग गप-सप्प शुरू भेल। गाममे केते सार्वजनिक स्थल..., कोन-कोन शिक्षण-संस्थान..., अस्पतालक की स्थिति..., गाममे केते किसान परिवार..., केते नोकरीहारा..., जोतसीम जमीन केते..., बोरिंगक संख्या केते..., खेतीसँ अलग कारोबारी परिवार केते..., केते परिवार गामसँ पड़ाइन कऽ रहला अछि आ केते दोखतरीपर आबि-आबि बैस रहला अछि...। बड़ी जुमा कऽ महावीरजी लंकासँ आम फेकने रहथि से ने तँ खास भेल अछि। मुदा किछु गोटेकेँ भाँगक मातल मनमे उठए लगलनि जे मखानक लाबा आ पानिए पीब भेल। ओ तँ अपने जिनगी भरि पानिएमे रहल अछि तँ तइमे नीक जे दू घोंट बेसीए कऽ पानि पीब लेब। बिना मुंगबे मन थोड़े मानत। पेटेटा भरने नै ने होइ छै, मनो ने भरक चाही। मुदा फेर मनमे उठनि जे अखनि कोनो उसरि गेल...।’
‘...अँगनाक ओसारपर बैस हिरदेकाका आँखि खिरा-खिरा ताकथि तँ देखथिन पाँचो बेटीक सिनेह। जेठकी बहिन माएक पीठपर अँगनाक चीज-बौसकेँ उठा-उठा घरमे रखैत तँ घरसँ निकालि आँगनमे रखैत। मझिली तँ चारू बहिनक लेधे-गोधक आइ-पाइमे भिनसरसँ अखनि धरि लागल अछि। सझिलीएकेँ की कहबै, वेचारीकेँ लगले हाथमे नीपौन देखै छी तँ लगले सिनुर-पिठार। चारिमकेँ तँ गीतिहारिएक आगू-पाछू करैत-करैत नाको-दम भेल छै। घुमैत नजरि हिरदेकक्काक बेटी-जमाएपर गेलनि। ओना देखिए कऽ केने रहथि। तँए देखैक ओ रूप नै। देखैक रूप रहनि मौलाएल गाछक पोनगल सरारिमे खिलैत फूलकेँ। हारल मनुखक जीत। जे कहियो कन्यादानकेँ उच्च कोटिक श्रेणीमे गनल जाइ छल ओ आइ समाजमे बेटियाह वंश बूझि बिआहसँ वंचित भऽ रहला अछि। वाह रे हमर समाज...।’
‘...हम अपना काजक पाछू तबाह। पच्चीसो काजकर्त्तापर मलेटरीक नजरि। तीन कदम आगू तँ एक कदम पाछू भऽ सावधान। ओना अगुआएल-पछुआएल बरियाती समैपर गाममे प्रवेश कऽ गेल छला मुदा समाज दरबज्जापर जहाँ-तहाँ छिड़ियाएल। दू-चारि मिलि-मिलि अड्डा जमौने। जइ पाछू एक-एक काजकर्त्ता लगल रहए। ताड़ी जकाँ तँ इंग्लीसक गोष्ठी नम्हर नै ने होइए। रंग-बिरंगक पीनिहार रंग-बिरंगक वस्तु।
साढ़े नअ बजे बरियाती भोजन कऽ ओछाइन पकड़ि लेखा-जोखा करए लगला। हराएल-बरियातीक खोज शुरू भेल। साढ़े दस बजे घरवारी बरियातीक बीच समझौता भेल जे जेते समए आगू बढ़ि गेल ओइसँ पछिलाकेँ छोड़ि भोजने हुअए। सएह भेल। मुदा कमाल भऽ गेल। भोजन शुरू भेल, पेशाब करैले उठब शुरू भेल। पेशाब खोलैबला दबाइ पानिमे मिला टीपि-टापि कऽ दस गोटेकेँ पिआ देल गेल। एक गोटेकेँ देखि छोड़ि देलौं, दोसरोकेँ छोड़ि देलौं। मुदा जहिना चुट्टीक धाड़ी चलैत तहिना अछि! जखनि शुरू भेल अाकि बुढ़हा सबहक बीच जा कहलियनि जे अखनि धरि घरबैया समाजसँ कोनो तिरोट भेल हुअए से कहू? एक्के-दुइए पान-सात गोटे उपदेश दैत बजला, ‘अखनि जे हवा-बिहाड़ि उठि गेल अछि तइमे अहाँ लोकनिकेँ धैनवाद दइ छी। हमहूँ सभ यएह गप करै छेलौं जे गणेशजीक भक्त सभने छेनाक मिठाइ खाइ छथि मुदा ओ तँ अखनि धरि लड़ुए खाइ छथि। जुग बढ़ि गेने लोको उधिया जाएत। जे सुआद खाजा-मुंगबाक अछि ओ डिब्बाबला रसगुल्लाक हएत। ओ तँ भाँज पुराएब छी।’ कहलियनि- ‘जाधरि अपने लोकनि ऐठाम छी ताधरिक नीक-अधलाक जवाबदेह घरवारी हेता मुदा अहाँ सभ जे उकठ करब, तहन...।’ पुछै गेला, ‘की भेल, की भेल?’ कहलियनि, ‘दोसर बरियाती सबहक छिछा-बीछा चलि कऽ देखियनु? बामा करे पड़ि जे जाँघ कुड़ियबैत रहथि से उठले ने होइन। मुदा कासपरक दहीक ढेकार फुर्ती आनि देलकनि। सभ कियो उठि दोसर पंडालमे पहुँचला तँ देखलनि जे एना किए रेलबे स्टेशनक टिकट-खिड़की जकाँ दुनू दिस पाँति लगल अछि। मुदा से दसे-बारहे गोरेकेँ देखै छी। खाइ-पीबैक वस्तुमे जौं किछु गड़वड़ी रहितए तँ सहरगंजा होइतै। सेहो ने देखै छी। एक-दोसरासँ आँखि मिला प्रश्न पुछैत तँ मुड़ी डोला जवाब भेटनि। मुदा किछुओ दोख जाबे केकरो नै अछि ताबे एना भऽ किए रहल अछि। अानठाम कहाँ भेल। मुदा बिना आधारे कोनो बात मानिओ लेब से उचित-नै। आमपर फेकल गोला जकाँ जे लगिओ सकैए आ हूसिओ सकैए। इम्हर आराम करैले सेहो मन कछमछाइन। दोहरौिलयनि- ‘जौं अपने लोकनि समाजक सीमा रेखा तोड़ि घिनबए चाहब तँ समाजोकेँ ई अधिकार बनै छै जे सीमाक सिपाही जकाँ अपन मातृभूमिक रच्छा करए।’ कबछुआ जकाँ भकभका कऽ तँ लगलनि मुदा घिनबैक कारण बुझबे ने करथि। खिसिआ कऽ एकगोटे बजला- ‘कोन-कहाँ बोतल पीब-पीब बरियाती औता आ सभ किछु (समाजिक गुण)केँ खेने-पीने चलि जेता। एक्को क्षण ई सभ जीबए नै देता।’ कहि छोटका भाएकेँ कहलखिनख, ‘बौआ, जिनका जे मन फुड़तनि से करता। अपन इज्जत-आबरू अपना हाथमे लऽ चलह।” तेकर बाद की भेलै से बुझबै केलिऐ, बस...!’
‘....एक्के-दुइए ससरि-ससरि घरमुहाँ हुअ लगला।”
Subscribe to: Post Comments (Atom)


text:
आइ ई-मिथिला पर अबारी,मधुबनी निवासी गणेश मैथिल
केर नाटक 'जागू'क दू टा दृश्य देल जा रहल अछि. एम कॉम गणेश मैथिल एखन गुवाहाटी, असम मे रहि अध्ययन-अध्ययापन सँ जीवकोपार्जन करैत छथि आ मिथिला-मैथिलीक सेवा मे लागल छथि. हिनक नाटक 'जागू ' तेहन समय मे आयल अछि जखन युवा रचनाकार सभ एहि विधा सँ विमुख भेल जा रहल छथि, पढ़ि केँ कहू - मॉडरेटर.
पात्र परिचय :
१. नारायण : गृहस्थ , उम्र ४५ वर्ष
२. लक्ष्मी: नारायणक पत्नी , उम्र ४० वर्ष
३.लाल काकी: नारायणक माए, उम्र ६५ वर्ष
४. विष्णुदेव: एगो समाज सेवक , उम्र ४० वर्ष
५.अकबर:एगो साधारण बुद्धिजीवी व्यक्ति , उम्र ३५ वर्ष
६.गीता : नारायण के ज्येष्ठ कन्या,उम्र १५ वर्ष
७.बिल्टू: बी.ए.पास एगो बेरोजगार युवक ,उम्र २३ वर्ष
८. नन्हकू काका: एक बुजुर्ग ,उम्र ६० वर्ष
९. रहीम: १५ वर्षक अनपढ़ बालक
१०.सोहन:१३ वर्षक अनपढ़ बालक
११.मोहित: १६ वर्षक अनपढ़
प्रथम दृश्य:
समय: राइत
(दलानक दृश्य , अषाड़क अन्हरिया राइत, लालटेन जरैत, दलान पर
चिंतित मुद्रा मे नारायण टहलैत| नेपथ्य मे प्रसूति पीड़ा सँ लक्ष्मी कराहैत
, थोड़े देर बाद बच्चाक जन्म आ कनबाक ध्वनि )
लाल काकी : (रुदन करैत प्रवेश ) रे नारायनमा ! रे नारायनमा !!
नारायण : की भेलई माए? की भेलई ??
लाल काकी: तोहर कर्म फुटि गेलौ रौ ! ई कुलक्षणी नामक लक्ष्मी
चारीम बेटी कें जन्म देलकौए रौ ! अरे देव रौ देव !! कौ न मुखे एकर पाएर हमर
घर मे पड़ल रौ देव ! बेटी के बाहिड़ लगा देलकौ रौ देव !!
कोना क' चारिटा बेटी के विआहबाए रौ नारायणमा ? देहो बिकीन लेबा' तइयो नै
पार लगतौ रौ ! तोड़ा कहने छलिऔ दोसर विआह क' ले' --एहि मौगिया सँ तोड़ा बेटा
नै हेतौ , मुदा , तू नै मानलें हमर बात ! आब वंश कौना चलतौ रौ नारायणमा
?(जोड़ जोड़ सँ छाती पिटैत)
नारायण :(माए के बुझबैत ) माए! माए!! ई अहाँ किदौन कहाँ दून
कियाक बजैत छी ?--एहि मे लक्ष्मी कें कोन दोष थिक ? ई त' भगवतिक कृपा ! एखन
लक्ष्मी प्रसूति पीड़ा मे छथि , हुनका ऊपर एहन असहनीय दुर्वचनक बाण नै
चलाऊ !!
लाल काकी:(खौझा' क बजैत ) त' तोहर की मोन ? फूल-पान ल' आरती उतारीयनि!!
नारायण: हँ माए हँ ! लक्ष्मी आई फेर एक लक्ष्मी कें जन्म
देलिहए | माए! अहाँ जनैत छी --कन्यादान सभ सँ पैघ यज्ञ थिक | सौभाग्यवश:
भगवतिक कृपा सँ हमरा चारिटा यज्ञक फल भेटबाक अवसर भेटलए | अहाँ जुनि
व्यर्थ चिंतित हौ |
(विष्णुदेवक प्रवेश )
विष्णुदेव :लाल काकी , एना कियाक खौंझाएल छी ?
लाल काकी: ई लक्ष्मी रानी फेर बेटी बिएलिहाए !!
विष्णुदेव: ई त' हर्षक गप थिक ! बेटी के जन्म --बुझू साक्षात् लक्ष्मी के जन्म !! एहि मे एतेक खौंझेबाक कोन .....
लाल काकी:(बीचे मे टोकैत) हाँ ...हाँ ...., 'दोसरक घर जरैत छै
त' तमाशा देखबा मे बड्ड नीक लगैत छै ...मुदा ,जखन अपन घर जरैत छै त' आगिक
दाह बुझि पड़ैत छै |' अपना बेटी नै अछि ने , दूटा बेटे अछि --ताँए एहन गप
निकलैया...
.
नारायण: माए....! अहाँ चुप रहब की नै ? (विष्णुदेव के)-- भाई , क्षमा करब ! माएक गप के जुनि .....
विष्णुदेव: .....भाई ! ई की करै छी ? अहाँक माए हमरो माए | हम काकी कें दुःख बुझि सकैत छियनि ! मुदा मनुष्य की क' सकैत अछि .....??
(लाल काकी के बुझबैत ) काकी जुनि खौंझाऊ ! कने सोचू ! पहिल- जे अहूँ त'
बेटी छी ! जौं बेटी नै हेती त' बेटा-बेटी के जन्म के देत ?? दोसर स्त्री
भ' स्त्री के प्रति दुर्यव्यव्हार , इ उचित नै थिक !
तेसर- बेटा-बेटी कें जन्म स्त्री द्वारा निर्धारित नै होइत अछि | विज्ञानं
बतबैया कि बेटी-बेटा कें निर्धारण पुरुष दवारा होइत अछि |--ताँए जँ नारायण
भाई कें चारिटा बेटी भेलनि त' एहि मे लक्ष्मी भौजी कें कोनो दोष नै | ...ओ
त' साक्षात् लक्ष्मी छथि |.....काकी !अहाँ के त' पाँच टा पुतौहु छथि
--काएटा लग मे रहि सेवा करै छथि ? एक लक्ष्मी भौजी छथि जेँ तन-मन-धन सँ
अहाँक सेवा मे समर्पित रहैत छथि |....चलु ,एहि समय हुनका अहाँक जरुरत छन्हि
| सास आ माए मे कोनो अन्तर नै होइत छै |
(लाल काकी अन्दर जाईत छथि )
पर्दा खसैत अछि ......प्रथम दृश्य के समाप्ति |||
दोसर दृश्य
(सोइरिक दृश्य )
(नारायणक प्रवेश )
नारायण:: (लक्ष्मी सँ )...नीके छी ने ? (बच्चा कें कोरा मे उठा लैत छथि )....लक्ष्मी , ई त' बिल्कुल अहींक दोसर रूप बुझि पड़ैत अछि !
लक्ष्मी:: गीता के बाबू , हम बड्ड अभागिन छी ! हम अहाँ कें बेटा नै द' सकलौं ! माए ठीके कहै छली , अहाँ दोसर विआह क' लियह....
नारायण:: (बीचे मे )....लक्ष्मी !!...ई अहाँ की कहैत छी ? दोसर विआह ! ओ
हम!! कदापि नै !!! हमरा बेटा नै भेल त' एहि मे अहाँक कोन दोष ? जँ हमरा
भाग्य मे बेटा नै होएत त' चारियोटा विआह केने कोनो लाभ नै ...
लक्ष्मी::..मुदा, अहाँक वंश...
नारायण:: ....की बेटी बापक अंश नै होइत अछि ? बेटीए सँ वंश चलत | देखिलियौ, नेहरूजी कें वंश इंदिरा गाँधी सँ चलि रहल छन्हि |
लक्ष्मी::..हम अहाँक भावना कें बुझैत छी , मुदा, ई समाज नै बुझत ! हमरा सब दिन निपुत्री होएबाक उलाहना सुनै पड़त |
नारायण:: त' की समाजक डर सँ हम अपन जिनगी नरक बना लीअ? की हम
दोसर विआह करू ? वा बेटा के इंतजार मे एक सोरहि धिया-पुता जन्माऊ
?...लक्ष्मी , समाज एहिना कहैत रहत ...भुगतअ त' अपना सभ कें पड़त | हम कहैत
छी ---आब ऑपरेशन करा' लीअ | आजुक युग मे एक -स -दू धिया -पुता बड्ड भेलहि,
चाहे बेटा हुए वा बेटी ...
लक्ष्मी::..हम कहिया मना केलहूँवाँ ! हम त' दोसरे बेटी के बाद ऑपरेशन कराबअ लेल माइर केने रही, मुदा, माए जिद्द करए लगली...
नारायण::...नै, आब किनको जिद्द नै नै चलतैन ! अहाँ सोइरी सँ निकलू , तखन ऑपरेशन भ' जाएत |
(नारायण...नारायण ...नेपथ्य सँ नारायण के केओ सो पाडैत)...याह एलौ ...
नारायणक प्रस्थान ....(पर्दा खसैत अछि )
दोसर दृश्यक: समाप्ति
शेष दृश्य सेहो जल्दिए
संपर्क:
गणेश मैथिल
ईमेल -bawra.g@gmail .com
मोबाइल -09864406875


text:
Homeअररियाअररिया बाढ़ि : दर्दनाक रुपे भेल छल माँ-बेटिक मौत, 80 हजार घूस देला पर भेटल मुआवजा
अररिया बाढ़ि : दर्दनाक रुपे भेल छल माँ-बेटिक मौत, 80 हजार घूस देला पर भेटल मुआवजा
अररिया। 12 जनवरी। मिथिलांचल मे कहबि अछि 'बाढ़िक तबाही सरकारी कर्मि आओर सलाल सभक लेल कोनो उत्सव सँ कम नहि होयत अछि।' अररिया बाढ़ि मे बहला सँ माँ - बेटिक मौतक घटना केँ 4 मास बादो पीड़ित परिवार मुआवजा लेल दर-दरक ठोकर खा रहल अछि। सभसँ बड़का गप ई अछि कि एक मृतक केर परिजन 4 लाख टाकाक मुआवजा केर एवज मे अररिया सीओ अशोक कुमार सिंह पर घुस लेबाक गंभीर आरोप लगेना अछि।
मृतक जहां आरा केँ परिजन मेहरून निशां कहलनि कि मुआवजाक चक्कर मे अररिया सीओ कार्यालय केँ आजाद क' 20 हजार टाका आओर अररिया सीओ क' 60 हजार टाका भुगतान करबाक बाद मुआवजा नसीब भेल। हालांकि एहि बाबत जखन अररिया सीओ अशोक कुमार सिंह सँ बात करबाक प्रयास कायल गेल तेँ हुंकार मोबाइल लगातार स्विच ऑफ आबैत छल। एहि संबंध मे अररिया जिला आपदा पदाधिकारी शंभू कुमार कहलनि कि एहि तरहक कोनो शिकायत हुनका नहि भेटल अछि। शिकायत भेटला पर कार्रवाई जरूर कायल जायत।
दरअसल, अररिया प्रखंडक बेलवा पंचायतक जहां आरा आओर शाइक रेज़ा केर मौत ओहि समय भेल छल जखन बाढ़ि सँ बचबाक लेल ओ दुनू अप्पन शहर आबे चाहैत छली। एहि दौरान पुल आओर पुलसँ जुड़ल सड़क बाढ़ि मे बही गेल जहिक कारण सँ जहां आरा आओर हुनकर बच्चा केँ मौत भ' गेल छल। एहि हादसा केँ वीडियो राष्ट्रीय स्तर पर वायरल भेल छल। ई घटना बाढिक दौरान 13 अगस्तक अछि। आब पीड़ितक परिजन सभकेँ एक मौतक मुआवजा तेँ भेटल मुदा, ऐहिक लेल सेहो दाम चुकबे पड़ल। ओतहि बच्चा केँ मौतक बात सँ प्रशासन लगातार इनकार क' रहल अछि।
मृतक केँ पिता मोहम्मद नसीम कहलनि कि खुदक गप ई जे बच्चा केँ मौतक सर्टिफिकेट बनेबाक अछि मुदा बाबू सभ मानबाक लेल तैयार नहि छथि। ओतहि एक स्थानीय नाम नहि लिखबाक शर्त पर कहलनि कि हालात एहेन अछि कि हर सरकारी टेबुल पर प्रसाद चढेबाक बादे कुनु काज होयत अछि। अपने केँ बता दी कि बाढ़ि सँ अररिया मे तबाही मचल छल। अगबे अररिया मे बाढ़ि सँ 100 से बेसी लोगक मौत भेल छल। कैको एखनो लापता अछि। वायरल भेल वीडियो मे साफ अछि कि माँ - बेटी संगे बाढ़ि मे बहल छल मुदा प्रशासन मानबाक लेल तैयार नहि अछि।


text:
५कथा
1. गंगेश गुंजन -गोबरक मूल्य
2. गजेन्द्र ठाकुर- पहरराति
1. गंगेश गुंजन श्री गंगेश गुंजन(१९४२- )। जन्म स्थान- पिलखबाड़, मधुबनी। एम.ए. (हिन्दी), रेडियो नाटक पर पी.एच.डी.। कवि, कथाकार, नाटककार आ’ उपन्यासकार। मैथिलीक प्रथम चौबटिया नाटक बुधिबधियाक लेखक। उचितवक्ता (कथा संग्रह) क लेल साहित्य अकादमी पुरस्कार। एकर अतिरिक्त्त हम एकटा मिथ्या परिचय, लोक सुनू (कविता संग्रह), अन्हार- इजोत (कथा संग्रह), पहिल लोक (उपन्यास), आइ भोट (नाटक)प्रकाशित। हिन्दीमे मिथिलांचल की लोक कथाएँ, मणिपद्मक नैका- बनिजाराक मैथिलीसँ हिन्दी अनुवाद आ’ शब्द तैयार है (कविता संग्रह)।
गोबरक मूल्य
भागलपुर मे एकटा उनटा पुल कहबैत छैक। उनटा पुलसँ दक्षिण मुँह जे सड़क जाइत छैक, तकरा बौंसीे रोड कहल जाइत छैक। बौंसी रोड पर कएक टा बस्ती-मोहल्ला लगे-लग पड़ैत छैक। बहुत रास दोकान आ लोकक, ट्रक-बस, टमटम, रिक्शा सभक खूब घन आवाजाही। सुखायल मौसम मे भरि ठेहुन ध्ूरा आ भदवारि मे भरि ठेहुन पानि-कादो। शहरी नाला सभक कारी गंदगीसँ सड़क भरल-पूरल। कैक समय तं पयरे आयब-जायब कठिन ।
मुदा सड़क छैक पीच। मोजाहिदपुर मिरजान हाट चौक, हबीबपुर आ हुसैनाबाद तथा अलीगंज। कैक जाति आ पेशाक लोक । काठ गोदामसँ ल क तसरक उद्योगी ध्रि आ जानवरक गंध् तोड़ैत हड्डीक टालसँ ल क हरियर टटका तरकारी सभक हाट ध्रि । तहिना टिक टिक घोड़ासँ ल क बड़दोसँ बत्तर ठेलासँ छातीतोड़ श्रम करैत घामे-पसेने तर माल उघैत मजूर सेहो। बच्चा, सियान सभक भीड़ भेटत । कतहु दोकानमे लागल पफलकल कोबीक छत्ता जकाँ कतहु अलकतराक उनटल पीपा जकां। ई दृश्य थिक सड़कक दुनू कातक उनटा पुलसँ ता अलीगंज।
अलीगंजसँ किछुए आगाँसँ सड़क खूब पकठोस छैक। चिक्कन कारी। तेहन जे कैक टा परिवार ओहिपर मकै-गहूम पर्यन्त पथार द क सुखबैत भेटत।
ओही इलाकाक एकटा घटना थिक। आने बीच सड़क परक अलीगंज बस्ती जत खतम होइत छैक ताही ठाम सड़कक कातमे एकटा आर कल छैक जे हरदम अबन्ड छौँड़ा जकाँ छुरछुरबैत रहैत छैक। यद्यपि भागलपुर मे पीबाक पानिक कष्ट बड़ सामान्य बात अछि, मुदा एत पानिक उदारता देखिक से समस्या अखबारी पफूसि बनि जाइत छैक। खैर, ताहू दिन खूब तेजीसँ पानि छुरछुरा रहल छलैक। क्यो भरनिहार नहि रहैक। खूब रौद रहैक। चानि खापड़ि जकाँ तबैत। तेहन सन जे चानि पर यदि बेलिक रोटी ध् देल जाइक तँ पाकि जयतैक।
एहना मौसम मे कलसँ सटले दस गोटे बीस गोटे अपन चानि तबबैत यदि घोलिमालि करैत ठाढ़ हो तँ ध्यान जायब स्वाभाविके। हमहूँ अपनाके ँ रौद, लू आ उमसमे उलबैत पकबैत ओहि द क ल जाइत रही। एकटा उपयुक्त कारण बुझायल सुस्तयबाक। भने किछु लोक
घोँघाउज क रहल छलैक। लगमे कलसँ ओतेक प्रवाह सँ जल झहरि रहल छलैक से एकटा मनोवैज्ञानिक शीतलता पसारि रहल छलैक मने।
जखन ओहि गोल लग पहुँचलहुँ तँ ईहो देखबा योग्य भेल जे ओहि घोँघाउजि मण्डलीसँ आगाँ एक टा मिनी बस ठाढ़ छैक। सन्देह नहि रहल जे कोनो दुर्घटना सँ पफराक किछु बात नहि छैक। एहन दुर्घटना मे सड़कपर ककरो मृत्यु सामान्य बात थिक। डेग अनेरे किछु झटकि गेल। लग पहुँचलहुँ आ ओहि घरेलू घोंघाउजिक कन्हापरसँ हुलकि क देखलहुँ तँ बीचमे दू पथिया गोबर हेरायल बीच सड़कपर। एक टा छौंँड़ा हुकुर-हुकुर करैत…। घोंघाउजि खूब जोरसँ चलि रहल छल। ओही लोकक गोलमे एक कात करीब १०-१२ बर्षक दूठा छौंड़ी आदंकेँ चुप्प ठाढ़ि आ कनैत… खरफकी पहिरने खूजल देह, छिट्टा सन केश…। ओहिमे सँ एक टा छौंड़ीक जमड़ी लागल अगंिह मे पफाटल पैंट, ताहिपर टटका गोबर लेभरल। दुनू छौँड़ीक गालपर हाथमे, सौँसे देहपर गोबर लागल आ दुर्घटनाग्रस्त छौँड़ाक छातीपर गोबर लागल । दू टा नान्हि टा हाथक छाप यद्यपि ओहि कड़ा रौदमे सुखा गेल रहैक, मुदा स्पष्ट रहैक।
आदंकमे पड़लि दुनू छौँड़ी, अंदाज करैत छी, गोबरबिछनी छैक। बाट-घाट जाइत अबैत गाय-महींसक गोबर जमा अछि, भरि दिन तकर गोइठा थोपैत अछि, माय वा परिवारक क्यो लोक तकरा सुखबैत अछि आ बड़का पथियामे सजाक शहर जाक बेचैत अछि । जीविकाक एक साध्न यैह गोइठाक आमदनी। गोइठा जाहिसँ बनय से गोबर आबय कतसँ एहिना अनिश्चित। कहियो एको पथिया कहियो किछु नें। तेेँ एहि सड़कपर गोइठा बिछनी छौँड़ी सभक आपस मे होइत झोंटा-झोंटीक दृश्य बड़ आम घटना रहैत छैक। आ ओकरा माय-बाप केँ गारि-सराप देलक, ओ ओकरा माय बहिनके ँ घोड़ासँ वियाह करौलक… एकहि दिन पहिने दूटा छौँड़ी बीच सड़कपर तेना पटकम-पटकी करैत रहय आ एक दोसराक झोंटाके ँ तेना नोचि रहल छल जे दया आ क्रोध् दुनू आबय मनमे, मुदा समाधन की। गोबर जकर जीविका छैक ताहि परक आपफत तँ ठीके नै सहल हेतैक ओकरा ताहूमे एक दिन हम एकटा छौँड़ी के ँ पुछने रहिऐक-÷तोरा सिनी केहने एना झगड़ा करै छे ँ, जरी टा गोबर के वास्ते?’
– ÷जरी टा छलै? एतना छलै, हम्मे जमा करी क रखलिऐ आरू ई रध्यिा मोटकी-ध्ुम्मी ने अपने छिट्टामे ध्री लेलक। आय हमरा केतना मारतै माय ? माय तँ इहे ने कहतै जे हम्मे गोबर नहि बीछय छलियै, कहीं दिन भर खेली रहल छलियै? की खयतै लोगें?’
हमर प्रश्न हमरे खूब भारी चमेटा जकाँ बुझायल, हम चोट्टहि ससरि गेल रही।
मुदा ओहि दिनुका दृश्य बड़ भार्मिक छलैक। आदंके ँ चुपचाप दहो-बहो कनैत दुनू छौँड़ी एक बेर चारू कातक लोकके ँ एक बेर शोणित बहैत बच्चाके ँ देखैत ठाढ़ि रहैक।
– ÷की होलै भाइ जी?’ हम एकटा सज्जनसँ पुछलियनि।
– ÷अरे कलियुग छौं भाई जी। बताब जरी टा गोबर के वास्ते एकरा सिनी मे आपसे मे झगड़ा होलै आरू हौ छौ ँड़ी एकर छोट भाइके ँ ध्केली देलकै मिनी बसके आगूमे। देखै नै छहौ जे घड़ी मे दम टुटल छै छौँड़ाके आहा…
– ÷जरी टा गोबर छलै उफ? माय किरिया खा के कही तँ लछमिनियाके ँ जे हमर एक चोत गोबड़ छलय कि नै ?’ अचानक जेना खूब साहस करैत आदंकित एक टा छौंड़ी कनिते बाजलि-
हमरा अकस्मात लोकसभपर खासक ओही भाइ साहेबपर क्रोध् उठल।
– ÷विचित्रा बात तोरा की नहि देखाइ रहल छ जे ई बुतरू मरि रहल दै आ अस्पताल पहुँचाबै के पिफकिर नै करीक दबकि बनल खाड़ छ ध्क्किार।’
सभ जेना हमरेपर गुम्हर लागल।
– ÷आब की ई बच पाड़तै? की पफयदा लय गेलासँ।’
– ÷तैयो लै जायमे की हर्जा? भाइ-साहेब ठीके तँ कही रहल छै हौ।’ एक गोटे अपन विचार देलकैक।
मुदा तकर कोनो प्रयोजन नहि भेलैक। घोल-पफचक्का मचिते रहलैक, ओ दुनू गोबरबिछनी छौंड़ी आदंके ठाढ़िए रहलि लोकसँ घेरायलि। बीच बाटपर ओहि घायल नेनाक प्राण छुटि गेलैक। एक चुरफक पानियो ने देलकै क्यो।
एहि संदर्भमे एकटा लेखकक टिप्पणी प्रस्ताव करैत छी जे ई दृश्य छल एकटा नहि, कैकटा गोबर पर जिनहार परिवारक बच्चाक संघर्षक। एक बहिन ककरो एक चोत गोबर चोरा लेलकै तँ तामसमे ओ चौरौनिहारक छोट भाइके ँ सड़कपर ध्क्का द देलकै आ मिनीबस ओकरा पीचि देलकै। पीचपर शोणित आ गोबर बराबरि दामक भेल जे रौदमे सुखाइत रहलैक।
बौंसी रोडक ई दृश्य जे देखने होयता सैह बुझने होयता – एतबे कहब।
हमरा तँ ईहो नहि बुझल अछि जे मुइल छौंड़ाक मायो-बाप छलैक कि नहि? छलैको तँ ओकरा कखन खबरि भेल होयतैक जे ओकर बेटा मिनीबसमे पिचा क मरि गेलैक। वा मिनीबसक ड्राइवर कोन थानामे जाक कहने होयतैक जे हम एकटा निरीह छौंड़ाके ँ खून क क आबि रहल छी?
हमरा तँ नहि बूझल अछि ओहि दुनू छौंड़ियो क, मुदा ओहि घटनाक बादसँ मनमे एहि बातक अंदेशा अवश्य होइत रहैत अछि जे कतहु दुनू छौंड़ी पफेर ने एहि बौंसी रोडपर गोबर बीछैत भेटि जाय… कतहु पफेर ने भेटि जाय।…..
आ, सत्य पूछी तँ आब हमरा सभटा गोबर बिछनी एक्के रंग लगैत अछि।
2.. गजेन्द्र ठाकुर-
पहरराति
“सुनू। प्रयोगशालाक स्विच ऑफ कए दियौक”। चारि डाइमेन्शनक वातावरणमे अपन सभटा द्वि आऽ त्रि डाइमेन्शनक वस्तुक प्रयोग करबाक लेल धौम्य प्रयोगशालामे प्रयोग शुरू करए बला छथि। हुनकर संगी-साथी सभ उत्सुकतासँ सभटा देखि रहल छथि।
“दू डाइमेन्शनमे जीबए बला जीव तीन डाइमेन्शनमे जीबए बला मनुक्खक सभ कार्यकेँ देखि तऽ नहि सकैत छथि, मुदा ओकर सभटा परिणामक अनुभव करैत छथि। अपन एकटा जीवन-शैलीक ओऽ निर्माण कएने छथि। ओहि परिणामसँ लड़बाक व्यवस्था कएने छथि। तहिना हमरा लोकनि सेहो चारि डाइमेन्शनमे रहए बला कोनो सम्भावित जीवक, वा ई कहू जे तीनसँ बेशी डाइमेन्शनमे जिनहार जीवक हस्तक्षेपकेँ चिन्हबाक प्रयास करब”। धौम्य कहैत रहलाह।
एक आऽ दू डाइमेन्शनमे रहनहारक दू गोट प्रयोगशालाक सफलताक बाद धौम्यक ई तेसर प्रयोग छल।
“एक विमीय जीव जेना एकटा बिन्दु। बच्चामे ओऽ पढ़ैत छलाह जे रेखा दू टा बिन्दुकेँ जोड़ैत छैक। नञि तऽ बिन्दुमे कोनो चौड़ाइ देखना जाइत अछि आऽ नहिये रेखामे। रेखा नमगर रहैत अछि, मुदा बिन्दुमे तँ चौड़ाइक संग लम्बाइ सेहो नहि रहैत छैक। एक विमीय विश्वमे मात्र अगाँ आऽ पाछाँ रहैत अछि। नञि अछि वान दहिनक बोध नहिये ऊपर नीचाँक। मात्र सरल रेखा, वक्रता कनियो नहि। आब ई नहि बुझि लिअ जे अहाँ जतय बैसल छी, ओतए एकटा रेखा विचरण करए लागत। वरण ई बुझू जे ओऽ रेखा मात्र अछि, नहि कोनो आन बहिः।
“द्वि बीमीय ब्रह्माण्ड भेल जतए आगू पाछूक विहाय वाम दहिन सेहो अछि, मुदा ऊपर आऽ नीछाँ एतए नहि अछि। ई बुझू जे अहाँक सोझाँ राखल सितलपाटीक सदृश ई होयत, जाहिमे चौड़ाइ विद्यमान नहि अछि।“
“ मुदा श्रीमान् ई चलैत अछि कोना। गप कोना करत एक दोसरकेँ संदेश कोना देत”।
“आऊ। पहिने एक विमीय ब्रह्माण्डक अवलोकन करैत छी”।
धौम्य एक विमीय प्रयोगशालाक लग जाइत छथि। ओतए बिन्दु आऽ बिन्दुक सम्मिलन स्वरूप बनल रेखा सभ देखबामे अबैत अछि। ई जीब्व सभ अछि। एक विमीय ब्रह्माण्डक जीव, जे एहि तथ्यसँ अनिभिज्ञ अछि जे तीन विमीय कोनो जीव ओकरा सभकेँ देखि रहल छैक।
“देखू। ई सभ जीव एक दोसराकेँ पार नहि कए सकैत अछि। आगू बढ़त तँ तवत धरि जाऽ धरि कोनो बिन्दु वा रेखासँ टक्कर नहि भए जएतैक। आऽ पाछाँ हटत तावत धरि यावत फेर कोनो जीवसँ भेँट नहि होयतैक। एक दोसराकेँ संदेश सेहो मात्र एकहि पँक्त्तिमे दए सकत, कारण पंक्त्तिक बाहर किछु नहि छैक। ओकर ब्रह्माण्ड एकहि पंक्त्तिमे समाप्त भए जाइत अछि।
“आब चलू द्वि बीमीय प्रयोगशालामे”।
सभ क्यो पाछाँ-पाछाँ जाइत छथि।
“एतय किछु रमण चमन अछि। पहिल प्रयोगशाला तँ दू तहसँ जाँतल छल, दुनू दिशिसँ आऽ ऊपरसँ सेहो। मात्र लम्बाइ अनन्त धरि जाइत छल। मुदा एतय ऊपर आऽ नीचाँक सतह जाँतल अछि। ई आगाँ पाछाँ आऽ वाम दहिन दुनू दिशि अनन्त ढरि जा रहल अछि। ताहि हेतु हम दुनू प्रयोशालाकेँ पृथ्वीक ऊपर स्वतंत्र नभमे बनओने छी। एतुक्का जीवकेँ देखू। सीतलपाटी पर किछुओ बना दियौक। जेना छोट बच्चा वा आधुनिक चित्रकार बनबैत छथि। एतय ओऽ सभ प्रकार भेटि जायत। मुदा ऊँचाइक ज्ञान एतए नहि अछि। एक दोसरकेँ एक बेरमे मात्र रेखाक रूपमे देखैत अछि ई सभ। दोसर कोणसँ दोसर रेखा आऽ तखन स्वरूपक ज्ञान करैत जाइत अछि। लम्बाइ आऽ चौड़ाइ सभ कोणसँ बदलत। मुदा वृत्ताकार जीव सेहो होइत अछि। जेना देखू ओऽ जीव वाम कातमे। एक दोसराकेँ संदेश ओकरा लग जाऽ कए देल जाइत अछि। पैघ समूहमे संदेश प्रसारित होयबामे ढ़ेर समय लागि जाइत अछि”।
“श्रीमान, की ई संभव अछि, जेना हमरा सभक सोझाँ रहलो उत्तर ओऽ सभ हमरा लोकनिक अस्तित्वसँ अनभिज्ञ अछि तहिना हमरा सभ सेहो कोनो चारि आऽ बेशी विमीय जीवक अस्तित्वसँ अनभिज्ञ होञि”।
“हँ तकरे चर्चा आऽ प्रयोग करबाक हेतु हमरा सभ एतए एकत्र भेल छी। अहाँने सँ चारि गोटे हमरा संग एहि नव कार्यक हेतु आबि सकैत छी। ई योजना कनेक कठिनाह छैक। कतेक साल धरि ई योजना चलत आऽ परिणाम कहिया जाऽ कए भेटत, तकर कोनो सीमा निर्धारण नहि अछि”।
पाँच टा विद्यार्थी श्वेतकेतु, अपाला, सत्यकाम, रैक्व आऽ घोषा एहि कार्यक हेतु सहर्ष तैयार भेलाह। धौम्य पाँचू गोटेकेँ अपन योजनामे सम्मिलित कए लेलन्हि।
“चारि बीमीय विश्वमे तीन बीमीय विश्वसँ किछु अन्तर अछि। तीन बीमीय विश्व भेल तीन टा लम्बाइ, चौड़ाइ आऽ गहराइ मुदा एहिमे समयक एकटा बीम सेहो सम्मिलित अछि। तँ चारि बीमीय विश्वमे आकि पाँच बीमीय विश्वमे समयक एकसँ बेशी बीमक सम्भावना पर सेहो विचार कएल जायत। मुदा पहिने चारि बीमीय विश्व पर हमरा सभ शोध आगाँ बढ़ायब एहिमे मूलतः समयक एकटा बीम सेहो रहत आऽ ताहिसँ बीमक संख्या पाँच भए जायत। समयकेँ मिलाकए चारि बीमक विश्वमे हमरा सभ जीबि रहल छी। जेना वर्ण अन्धतासँ ग्रसित लोककेँ लाल आऽ हरियरक अन्तर नहि बुझि पड़ैत छैक, ओहिना हमरा सभ एकटा बेशी बीमक विश्वक कल्पना कए सकैत छी, अप्रत्यक्ष अनुभव सेहो कए सकैत छी”। धौम्य बजलाह।
सभा समाप्त भेल आऽ सभ क्यो अपन-अपन प्रकोष्ठमे चलि गेलाह। सैद्धांतिक शोध आऽ तकर बाद ओकर प्रायोगिक प्रयोगमे सभ गोटे लागि गेलाह। त्रिभुज धरातल पर खेंचि कए एक सय अस्सी अंशक कोण जोड़ि कए बनएबाक अतिरिक्त्त पृथ्वीकार आकृतिमे खेंचल गेल त्रिभुज जाहि मे प्रत्येक रेखा एक दोसरासँ नब्बे अंशक कोण पर रहैत अछि, मुदा रेखा सोझ नहि टेढ़ रहैत अछि। ओहिना समय आऽ स्थानकेँ तेढ भेला पर एहन संभव भए सकैत अछि जे हमरा सभ प्रकाशक गतिसँ ओहि मार्गे जाइ आऽ पुनः घुरि आबी। प्रकाश सूर्यक लगसँ जाइत अछि तँ ओकर रस्ता कनेक बदलि जाइत छैक।
श्वेतकेतु आऽ रैक्व एकटा सिद्धान्त देलन्हि- जेना कठफोरबा काठमे वृक्षमे खोह बनबैत अछि, तहिना एकटा समय आऽ स्थानकेँ जोड़एबला खोहक निर्माण शुरू भए गेल। अपाला एकटा ब्रह्माण्डक डोरीक निर्माण कएलन्हि, जकरा बान्हि कए प्रकाश वा ओहूसँ बेशी गतिसँ उड़बाक सम्भावना छल। सत्यकाम एकटा एहन सिद्धान्तक सम्भावना पर कार्य शुरू कएने छलाह, जकर माध्यमसँ तीन टा स्थानिक आऽ एकटा समयक बीमक अतिरिक्त्त कताक आर बीम छल जे बड़ लघु छल, टेढ छल आऽ एहि तरहेँ वर्त्तमान विश्व लगभग दस बीमीय छल। घोषा स्थान समयक माध्यमसँ भूतकालमे पहुँचबासँ पूर्व देशक विधिमे ई परिवर्त्तन करबाक हेतु कहलन्हि जाहिसँ कोनो वैज्ञानिक भूतकालमे पहुँचि कए अपन वा अपन शत्रुकेँ जन्मसँ पूर्व नहि मारि दए। घोषा विश्वक निर्माणमे भगवानक योगदानक चरचा करैत रहैत छलीह। जौँ विश्वक निर्माण भगवान कएलन्हि, एकटा विस्फोट द्वारा, आऽ एकरा सापेक्षता आऽ अनिश्चितताक सिद्धांतक अन्तर्गत छोड़ि देलन्हि बढ़बाक लेल, तँ फेर समयक चाभी तँ हुनके हाथमे छन्हि। जखन ओऽ चाहताह फेरसँ सभटा शुरू भए जायत। जौँ से नहि अछि, तखन समय स्थानक कोनो सीमा, कोनो तट नहि अछि, तखन तँ ई ब्रह्माण्ड अपने सभ किछु अछि, विश्वदेव, तखन भगवानक कोन स्थान? घोषा सोचैत रहलीह।
आब धौम्यक लेल समय आबि गेल छल। अपन पाँचू विद्यार्थीक सभ सिद्धांतकेँ ओऽ प्रयोगमे बदलि देलन्हि। आऽ आब समय आबि गेल। पहरराति।
पुष्पक विमान तैयार भेल स्थान-समयक खोहसँ चलबाक लेल। ब्रह्माण्डीय डोरी बान्हि देल गेल पुष्पक पर। धौम्य सभसँ विदा लेलन्हि। प्रकाशक गतिसँ चलल विमान आऽ खोहमे स्थान आऽ समयकेँ टेढ़ करैत आगाँ बढ़ि गेल। ब्रह्माण्दक केन्द्रमे पहुँचि गेलाह धौम्य। पहरराति बीतल छल। आगाँ कारी गह्वर सभ एहि समय आऽ स्थानकेँ टेढ़ कएल खोहमे चलए बला पुष्पकक सोझाँ अपन सभटा भेद राखि देलक। भोरुका पहरक पहिने धौम्यक विमान पुनः पृथ्वी पर आबि गेल। मुदा एतए आबि हुनका विश्व किछु बदलल सन लगलन्हि। श्वेतकेतु, अपाला, सत्यकाम, रैक्व आऽ घोषा क्यो नहि छलाह ओतए। विमानपट्टी सेहो बदलल सन। विश्वमे समय-स्थानक पट्टी सभ भरल पड़ल छल।
“यौ। समय बताऊ कतेक भेल अछि”।
“कोन समय। सोझ बला वा स्थान-समय विस्थापन बला। सोझ बला समय अछि, सन् ३१०० मास…”।
ओऽ बजिते रहि गेल छल मुदा धौम्य सोचि रहल छलाह जे स्थान-समय विस्थापनक पहररातिमे हजार साल व्यतीत भए गेल। ककरा बतओताह ओऽ अपन ताकल रहस्य। आकि एतुक्का लोक ओऽ रहस्य ताकि कए निश्चिन्त तँ नहि भए गेल अछि?
(c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।


text:
बेनीपुर : पूर्व केंद्रीय मंत्री अली अशरफ फातमी कहला अछि जे दरभंगाक विकास नहि हेबाक पाछु सबस पैघ कारण रहल जे एहि ठाम स अधिकतर बाहरी नेता सांसद भेलथि। ओ कहला जे दरभंगा संसदीय क्षेत्र क विकास स्थानीय नेता स संभव अछि, बाहरी नेता दरभंगाक विकास लेल गंभीर नहि होइत छथि। ओ कहला जे वर्तमान सांसद कीर्ति झा आजाद आ पूर्व विधान पार्षद संजय झा दरभंगा क विकास करबाक गप मात्र दैत छथि। बाहरी नेता कए आब दरभंगाक जनता मौका नहि दैत। पत्रकार सब स गप करैत फातमी कहला जे दरभंगा संसदीय क्षेत्र मे जाहि सड़क क पुनर्निर्माण क स्वीकृति राजद सरकार देने छल ओकर आब शिलान्यास सांसद कीर्ति झा आजाद क रहल छथि। सांसद कहैत छथि जे केंद्र मे यूपीए सरकार अछि ताहि लेल दरभंगा क विकास नहि भ रहल अछि। हुनका स पूछबाक चाही जे केंद्र मे जखन भाजपा क सरकार छल तखन केतबा ओ दरभंगाक विकास केलथि। फातमी कहला जे भाजपा नहि बल्कि राजदक प्रयास स सकरी-हसनपुर रेल लाइन बिछेबाक स्वीकृति भेटल छल। मुदा वर्तमान सांसद क निष्क्रियता स आइ तक हसनपुर तक रेल लाइन नहि बिछ सकल। बाहरी नेता कए क्षेत्र क विकास स कोनो लेना-देना नहि अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
विश्वेश्वरप्रसाद कोइराला
विश्वेश्वर प्रसाद कोइराला (सन् १९१४ - २१ जुन १९८२) नेपालक प्रथम जन निर्वाचित प्रधानमन्त्री तथा नेपाली, हिन्दी भाषाक साहित्यकार छी। ओ अपन जीवनक लम्बा समयधरि नेपाली कांग्रेसक नेतृत्व, सन् १९५९ सँ १९६० धरि नेपालक प्रधानमन्त्री, आ नेपालमे प्रजातन्त्र स्थापना करवाक लेल राजनैतिक नेतृत्व प्रदान केलक । नेपाली भाषा साहित्यमे ओ मनोवैज्ञानिक कथासभक नयाँ प्रयोग केलक । कोइरालाक पिताक नाम कृष्णप्रसाद कोइराला छी।
विषय सूचीसभ
सुरूवाती जीवन[सम्पादन करी]
नेपालमे राजनीतिक नेतृत्व[सम्पादन करी]
प्रधानमन्त्री काल[सम्पादन करी]
योगदान[सम्पादन करी]
वैदेशिक सम्बन्ध[सम्पादन करी]
प्रधानमन्त्री कालमे ओ संयुक्त राष्ट्रसंघ, भारत तथा चीनक मैतृपूर्ण भ्रमण केलक ।
भूमिसुधार[सम्पादन करी]
सरकार विघटन तथा कैद[सम्पादन करी]
साहित्यिक योगदान[सम्पादन करी]
उपन्यास[सम्पादन करी]
कथा[सम्पादन करी]
जीवनी[सम्पादन करी]
बाहृय जडीसभ[सम्पादन करी]
- विश्वेश्वर प्रसाद कोइराला बाई रूपेश उदाश(अङ्ग्रेजीमे)
- स्थायी विद्रोह: बीपी कोइरालाक कहानी(अङ्ग्रेजीमे)
- विश्वेश्वरप्रसाद कोइरालाक रचनासभ(नेपालीमे)
- विश्वेश्वरप्रसाद कोइरालाक रचनासभ (मझेरी डट कममे)


text:
बिहार मे आब निवेश लेल सही माहौल : अग्रवाल
एफएमसीजी मे भारी ग्रोथ देखेलक बिहार : विनीता बाली
पटना। वेदांता ग्रुप बिहार मे पैघ पैमाना पर चीनी आ कागज उद्योग मे निवेश करबा लेल तैयार अछि। इ गप आइ वेदांता ग्रुपक प्रमुख अनिल अग्रवाल बिहार राज्य औद्योगिक विकास सलाहकार परिषद क पहिल बैसार मे कहला अछि।
राजधानी मे आइ भेल बिहार राज्य औद्योगिक विकास सलाहकार परिषद क पहिल बैसार मे उद्योग जगत क कईटा दिग्गज शामिल भेलथि। इ दिग्गज सब राज्य सरकार कए विकास क गुर सिखेलथि। एहि बैसार मे बुनियादी ढांचा, पर्यटन आ ऊर्जा क विकास पर खास चर्चा भेल। औद्योगिक निवेश सलाहकार परिषद बिहार क विकास मे सहयोगी क भूमिका निभेबाक अपन प्रतिबद्धता जाहिर केलक अछि।
बैसार मे वेदांता ग्रुपक प्रमुख अनिल अग्रवाल कहला जे बिहार मे आब इंडस्ट्री लेल सही माहौल अछि आ अगर बिजली क हालत ठीक भ जाए त राज्य मे इंडस्ट्री लगेबा लेल हुनका संग कईटा उद्योपति तैयार बैसल छथि।
मुख्यमंत्री नीतीश कुमार क अध्यक्षता मे भेल बीएसआईआईएसी क पहिल बैसार मे इंफोसिस क अध्यक्ष आ आईसीआईसीआई क गैर कार्यकारी अध्यक्ष केवी कामत कहला जे एहि बैसार मे उद्योग आ आधारभूत संरचना पर बिहार क रोड मैप पर चर्चा भेल। ओ बिहार मे भेल विकास पर खुशी जता कहला जे कानून-व्यवस्था मे बदलाव आयल अछि, आर्थिक विकास दर मे वृद्धि भेल अछि जे 12-13 प्रतिशत अछि आ एहि मे उद्योग क विकास सेहो 15 प्रतिशत अछि। कामत कहला जे उद्योग क मामला मे कृषि आधारित उद्योग क बारे मे गप भेल आ एकरा लेल एकटा कमेटी बनाउल जाए।
ओ कहला जे बिहार मे पिछला छह साल क दौरान सड़क निर्माण आ विद्युत उत्पादन क क्षेत्र मे सरकार जे काज केलक अछि बैसार मे ओहि पर गंभीर चर्चा भेल।
कामत कहला जे बैसार क मुख्य आकर्षण विद्युत उत्पादन छल आ मुख्यमंत्री एहि दिस भ रहल काज कए विस्तार स जानकारी देलथि अछि। ओ कहला जे विद्युत उत्पादन पर आगू सेहो चर्च होइत रहत आ एहि संबंध मे समय समय पर समीक्षा सेहो कैल जाएत।
एहि अवसर पर एचडीएफसी क दीपक पारीख बैसार कए उपयोगी कहला। ओ कहला जे बिहार वर्तमान मे देश क सबस तेजी स विकास क रहल राज्य अछि मुदा प्रति व्यक्ति विद्युत क उपलब्धता बहुत कम अछि ताहि लेल उद्योग नहि लागि पाबि रहल अछि। ओ कहला जे ओ विद्युत उत्पादन क क्षेत्र मे निवेश लेल तैयार छथि आ बैसार क दौरान आधारभूत संरचना क अन्य क्षेत्र पर सेहो सार्थक चर्च भेल। पारीख कहला जे बैसार क दौरान गृह निर्माण क्षेत्र पर सेहो चर्चा भेल आ मकान क संख्या मे कोनो वृद्धि होएत, एहि पर सेहो विचार-विमर्श कैल गेल। पारीख कहला जे मध्यम वर्ग कए सस्ता दर पर मकान लेल भूखंड क उपलब्धता पर सेहो चर्चा भेल।
बैसार क बाद भारतीय स्टेट बैंक क अध्यक्ष प्रतीप चौधरी कहला जे हुनकर बैंक, बिहार क विकास लेल समर्पित अछि। चौधरी कहला जे इ सही अछि जे आब बिहार क विकास मे सबस पैघ बाधा बिजली अछि आ अगिला दू साल मे मुख्यमंत्री आश्वस्त केलथि अछि जे प्रदेश ‘सरप्लस’ स्थिति मे भ जाएत। प्रतीप चौधरी कहला जे हमरा सब कए एखने स उद्योग क स्थापना क एहन योजना तैयार करबाक चाही ताकि 2014-15 मे बिहार मे आवश्यकता अनुरूप उपलब्ध विद्युत क खपत भ सकए।
चौधरी कहला जे हम अपन बैंक दिस स विद्युत उत्पादन,गृह निर्माण सहित अन्य क्षेत्र मे हर संभव सहायता देबा लेल मुख्यमंत्री कए आश्वासन द चुकल छी।
ओतहि मैक्स न्ययार्क लाईफ क महाप्रबंधक अनलजीत सिंह कहला जे राज्य सरकार स अनुमति भेटला पर शीध्र वेदांता क पटना मे सेहो 300 शैय्या वाला एकटा आधुनिक अस्पताल क स्थापना कैल जाएत। एकर निर्माण मे साढ़े तीन सौ करोड़ निवेशक योजना अछि।
हिंदुस्तान यूनीलिवर क मुख्य कार्यपालक पदाधिकारी आ प्रबंध निदेशक नितिन प्रांजपे कहला जे हुनकर कंपनी छोट शहर आ ग्रामीण इलाका क युवा सब कए खुदरा क्षेत्र, होटल व्यवसाय आदि क्षेत्र मे रोजगार क अवसर लेल सरकार सहित अन्य समान विचार रखनिहार संस्था क संग मिलकए वोकेशनल ट्रेनिंग देत।
बिहार मे बैंक क साख जमा अनुपात कए कम रहबाक पर एक्सिस बैंक क महाप्रबंधक आ सीईओ शिखा शर्मा कहलथि जे हुनकर बैंक क साख जमा अनुपात बिहार मे करीब 98 प्रतिशत अछि आ हुनकर बैंक एहि ठाम दस हजार करोड़ निवेश केलक अछि।
ब्रिटानिया क मैनेजिंग डायरेक्टर विनीता बाली क कहब छल जे एफएमसीजी मे बिहार मे भारी ग्रोथ आबि रहल अछि आ हुनकर कंपनी कए राज्य मे 25 फीसदी तक ग्रोथ भेट रहल अछि। एहि लेल ब्रिटानिया राज्य मे निवेश आओर निवेश करत। ब्रिटानिया एखनधरि बिहार मे मात्र 65 करोड़ टका क निवेश केने अछि।
एहि स पूर्व मुख्यमंत्री नीतीश कुमार कहला अछि जे बिहार ज्ञानक केंद्र रहल अछि आ एकरा फेर स ज्ञान क केंद्र बनेबा लेल प्रयास कैल जा रहल अछि। ओ कहला जे हुनकर सरकार शिक्षा क विकास लेल सतत प्रयासरत अछि। मुख्यमंत्री कहा जे अगिला 5 साल मे राज्य क सबटा 8,500 गाम मे हाईस्कूल खोलि देल जाएत।
नीतीश कुमार कहला जे पिछला 6-7 साल मे बिहार क तस्वीर तेजी स बदलल अछि। राज्य सरकार अगिला पांच साल मे कृषि क कायाकल्प करबा लेल पैघ योजना बनेलक अछि। राज्य क हर शहर कए शानदार सड़क स जोडि देल गेल अछि। कृषि सेक्टर लेल महत्वाकांक्षी 5 साल क योजना पर जल्द अमल शुरू क देल जाएत। अंत मे मुख्यमंत्री परिषद क सदस्य क रूप मे योगदान लेल सबटा सदस्य क प्रति आभार प्रकट केलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पूर्णिया आओर आब अररिया जिला क औराही हिंगना गांव मे 4 मार्च 1921 मे जनमल फणीश्वर नाथ रेणु 11 अप्रैल, 1977 कए पटना क एकटा अस्पताल मे अंतिम सांस लेलथि। हुनकर पुण्यतिथि पर प्रस्ुतत अछि गिरिद्र नाथ झा क ब्लाग अनुभव स लेल गेल इ आलेख – समदिया
“कहानी क सब पात्र ओहि सड़क पर हमर बाट ताकि रहल छल। भले ही सड़क धूल उड़ा रहल छल, मुदा ओहि धूल मे सेहो हमर मन फूल खोजि रहल छल। औराही, तों आब सेहो हमर दिल क इकलौता राजा छैं..तोंहि छैं, जेकरा स हम किछु नहि नुकबैत छी। इ बताबह जे की आब सेहो डॉक्टर प्रशांत आओर जितेंद्र सब सांझ हमर घर क बरामदा पर अबैत छथि…”
नींद टूटैत अछि, हम कानपुर मे अपन कोठली मे अपना कए पबैत छी। भोर क तीन बाजि रहल अछि, तारीख 11 अप्रैल, दिन सोमवार। जोगो (योगो) कका क गप मन पडैत अछि जे “भोरका सपना सच्च होए छै” । कथा क दुनिया रचैत औराही स पूर्णिया, भागलपुर, पटना, बनारस आओर बंबई क चक्कर लगेलाक बाद, दुखित भेलाक बावजूद आत्मीयता आ शब्द स संबंध निभेनिहार फणीश्वर नाथ रेणु आइ सपना मे आएल छलाह। घुंघराला-लंबा केश क चमक बरकरार छल, मोट फ्रेम क चश्मा आइ सेहो हुनका पर फिट बैस रहल छल।
आइ संग मे लतिका जी सेहो रहथिन। ओ हमर घर क सबटा कोठली कए गौर स देखलथि फेर कहलथि- “हम त तोहर जन्म स छह साल पहिने ओहि ‘लोक’ चल गेल छी, फेर तोरा बेर-बेर हमर याद किया अबैत छौ ? ” लतिका जी मुस्कुरा रहल छलीह। कुर्ता आ धोती क सफेदी देखकए हम हुनकर मन मे गाम क तस्वीर देखए लगलहुं।
ओ सन 60 क पूर्णिया क जिक्र करै लगलाह, पूर्णिया त बस हमरा बहाना लागल, हम हुनकर गप मे हिंदुस्तान देखि रहल छलहुं। लतिका जी रेणु कए टोकलथि, “ अरे की भ गेल अहां कए, मुल्क बदलि गेल अछि। जेकर घर आएल छी, इ नव पीढि अछि, आपनेर जानि न कि…तुमीं बोका-मानुष…। अहां बेर-बेर विषयांतर भ रहल छी…।” मुदा रेणु चुप नहि भ रहल छलाह। रेणु लतिका जी कए पुचकारैत कहला- “आब चुप सेहो रहू, लतिका। आब त अहां सेहो आबि गेलहुं अछि हमरा लग मे। हम आब अहां कए बेसी समय देब। मुदा आइ कनि एकरा स गप करै दिय…अपन जिला क अछि, देखै नहि छी सब कोठली स माटी क सुगंध आबि रहल अछि। “
ओ हमरा कविता- कहानी स ऊपर ल जा रहल छलाह, मानू एकटा शहर, एकटा गाम, एकटा टोला सबकिछु एकटा मोहल्ला बनि कए हमर घर मे आबि गेल हुए। हमरा पता छल जे हुनका लपचू चाह (दार्जलिंग क चाह) पसंद अछि आओर लंबा गप क दौरान हुनका यैह चाह चाही, मुदा काल्हि भोरे ओ चाहक पत्ती खत्म भ गेल छल। लपचू क सब्सट्यूट क रूप मे हमरा लग लिप्टन क ग्रीन लेवल छल, हम अपन हाथ स फटाफट चाह बनेलहुं। चाह पीबैत हम रेणु क चेहरा देखि रहल छलहुं। ओ आखि मूंदि कए चाह क चुस्की लेलथि आओर हुनकर मुंह स बरबरस निकलि पडल- इस्ससस…। ओ हमरा चाह क अलग-अलग किस्म क बारे मे बतेलाह। ओ कहला जे एक बेर मुंबई मे ओ लोटा मे चाह बनेलथि आओर राजकपूर कए सेहो पियौलथि।
रेणु आइ हमरा लेल कथादेश रचि रहल रहल छलाह। हम अपन चुप्पी तोडि पूछलहुं- “ आइ धोती-कुर्ता त धक-धक-चक-चक सफेद लागि रहल अछि,” त ओ लतिका जी दिस इशारा करि देलथि। ओ कहला, इ हमर ‘अहिंसा लॉउंड्री’ छथि। हंसैत ओ इ टिप्पणी कहि रहल छलाह। हमरा हुनकर एकटा कविता मन पडि रहल अछि-
‘ सुना है जाँच होगी मामले की?’ -पूछते हैं सब
ज़रा गम्भीर होकर, मुँह बनाकर बुदबुदाता हूँ!
मुझे मालूम हैं कुछ गुर निराले दाग धोने के,
‘अंहिसा लाउंड्री’ में रोज़ मैं कपड़े धुलाता हूँ।
चाह कए ओ अमृत कहि रहह छलाह। लतिका जी कहलथि जे हुनकर किछु पैघ कमजोरी मे एकटा नाम चाह क सेहो अछि। हम छेड़बाक क अंदाज मे पूछल आओर कौन कौन कमजोरी अछि रेणु क, त ओ कहलथि – एकरा पर सेहो ओ कहानी लिख सकैत छथि, तुमी रेणु कए जानि पारबो न। हम कहलुहं -आब त अहां हुनकर संग ओहि ‘लोक’ मे पहुंच गेल छी, गुजारिश करब त ओ लिख देताह।
तखने रेणु चाह क प्याली टेबल पर रखैत कहला- की कहलहु, हम कमजोर कहानी लिखब..। फेर हम सब चहचहाकए हंसि पड़लहुं। ओ हमरा जार्ज बनार्ड शॉ क बारे मे बतेलाह। रेणु हुनका जीबीएस कहि रहल छलाह। ओ कहलाह जे जाहि प्रकार स अहां सब ब्लॉग पर अपन बारे मे लिखैत छी ने, तहिना हमरो इच्छा अछि मुदा “अपन बारे मे जखन कहियो किछु लिखए चाहलहुं – जीबीएस क मूर्ति उभरि कए सामने ठार भ जाइत अछि, आंखि मे व्यंग्य आओर दाढ़ी मे एकटा भेदभरी मुस्कुराहट लकए, आओर कलम रूक जाइत अछि। अपन बारे मे सही-सही किछु लिखब संभव नहि अछि। कियो लिख नहि सकैत अछि। अहां सब अपन प्रोफाइल मे अपने स केना लिखैत छी ? ”
आइ रेणु कए डॉक्टर प्रशांत आओर जितेंद्र सबस बेसी मन पडैत छथिन आओर हमरा कोसी। एहि बीच सोफा क दोसर कोन मे लतिका जी हमर पत्नी कए दुनियादारी बुझेबा मे लागल छलीह। ओ संबंध क प्रगाढता पर गप कहि रहल छलीह। रेणु दिस मुंह घुमबैत लतिका जी कहलथि- ‘’आब सोचैत छी त लगैत अछि, आइ स 33 वर्ष पहिने मृत्यु क कगार पर ठार एहन मरीज कए हम देखने छलहुं । ओकर सेवा केने रही। सेवा करैत-करैत इ मरीज कखन हमर डॉक्टर बनि गेल, हमरा पता नहि चलल। हम कहियो अपन बीच स्पेस कए जगह नहि देलहुं। दूरी सेहो हमरा लेल जगह बनबैत चल गेल।
रेणु खिड़की क बाहर देखलथि, आसमान मे अंतिम तारा भोर लेल व्याकुल भ रहल छल। चिड़िया क कनि कनि चहचहाट सुनाई द रहल छल। लतिका जी कए ओ कहलथि, “ चलबै कि नहि।“ विदा हेबाक गप सुनि हमर आंखि नोरा गेल। रेणु डपटैत कहलाह- “ की यार तौ सेहो.. ओना अबकी बेर जखन प्राणपुर जैब त जितन स पूछब जे की सचमुच सुराज आबि गेल अछि ओहि ठाम..? विदापत नाच क ठिठर मंडल क घर चुल्हा जडैत अछि बा नहि..”?
हम टकटकी लगौने ‘लतिका-रेणु’ कए देखए लगलहुं । हमर जुलाहा हमर घर आयल छल। हम अपन शबद-योगी कए देखि रहल छलहुं। जेना मैला आंचल मे डॉक्टर प्रशांत ममता क दिस देखैत छल न, ठीक ओहने हाल छल हमर। हम सेहो एकटक अपन ‘ममता’ कए देखि रहल छलहुं, – विशाल मैदान!… वंध्या धरती!… यैह अछि ओ मशहूर मैदान – नेपाल स शुरु भ कए गंगा क कछैर तक – वीरान, धूमिल अंचल. मैदान क सूखल दूइब मे चरवाहा सब आगि लगा देलक अछि – पंक्तिबद्ध दीप – जइसन लगैत अछि दूर स. तड़बन्ना क ताडक फुगनी पर डूबैत सूरज क लाली क्रमश: मटमैली भ रहल अछि…इ सब किछु हमरा रेणु क ललाट पर देखा रहल छल।
हम रेणु कए अलविदा कहलहुं, पत्नी बुज़ुर्ग कए आदर देबाक आदतन हुनकर पैर दिस बढ़लीह। रेणु हुनका ढुकबा स पहिने रोकि देलथि, जेब मे हाथ द किछु नोट निकाललथि आओर हिनकर हाथ मे थमा देलथि। लागल मानू ओ मौद्रिक आशीर्वाद क परंपरा क निरवाह करि रहल छलाह…. आओर फेर दूनू निकलि पड़लथि ओहि ‘लोक’.. आओर हम एहि लोक मे…। हम करवट लेलहुं त तकिया क नीचा स रेणु रचनावली क कवर प रेणु क हंसैत तस्वीर देखा गेल।
( 11 अप्रैल 1977, रात साढ़े नौ बजे, रेणु ओहि ‘लोक’ चल गेलाह, आब लतिका जी सेहो ओहि ठाम रहैत छथि )


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Tuesday, 23 August 2011
गजलक संक्षिप्त परिचय भाग-6
खण्ड-6
पञ्चमाक्षर आ अनुस्वार: पञ्चमाक्षरान्तर्गत ङ, ञ, ण, न एवं म अबैत अछि आ एकरा नासिक्य वर्ण कहल जाइत छै मने एहन वर्ण जकर उच्चारण नाकसँ होइत हो। संस्कृत भाषाक अनुसार नासिक्य शब्दक अन्तमे जाहि वर्गक अक्षर रहैत अछि ओहिसँ पहिने ओही वर्गक पञ्चमाक्षर अबैत अछि। जेना
अङ्क (क वर्गक रहबाक कारणे पहिने ङ् आएल अछि।)
पञ्च (च वर्गक रहबाक कारणे पहिने ञ् आएल अछि।)
खण्ड (ट वर्गक रहबाक कारणे पहिने ण् आएल अछि।)
सन्धि (त वर्गक रहबाक कारणे पहिने न् आएल अछि।)
खम्भ (प वर्गक रहबाक कारणे पहिने म् आएल अछि।)
उपर्युक्त बात मैथिलीमे कम देखल जाइत अछि। पञ्चमाक्षरक बदलामे अधिकांश जगहपर अनुस्वारक प्रयोग देखल जाइछ। जेना अंक,पंच, खंड, संधि, खंभ आदि। अनुस्वारक चिन्ह ं अछि। व्याकरणविद पण्डित गोविन्द झाक कहब छनि जे कवर्ग, चवर्ग आ टवर्गसँ पूर्व अनुस्वार लिखल जाए तथा तवर्ग आ पवर्गसँ पूर्व पञ्चमाक्षरे लिखल जाए। जेना अंक, चंचल, अंडा, अन्त तथा कम्पन। मुदा हिन्दीक निकट रहल आधुनिक लेखक एहि बातकेँ नहि मानैत छथि। ओ लोकनि अन्त आ कम्पनक जगहपर सेहो अंत आ कंपन लिखैत देखल जाइत छथि। नवीन पद्धति किछु सुविधाजनक अवश्य छैक। किएक तँ एहिमे समय आ स्थानक बचत होइत छैक। मुदा कतोक बेर हस्तलेखन वा मुद्रणमे अनुस्वारक छोट सन बिन्दु स्पष्ट नहि भेलासँ अर्थक अनर्थ होइत सेहो देखल जाइत अछि। अनुस्वारक प्रयोगमे उच्चारणदोषक सम्भावना सेहो ततबए देखल जाइत अछि। एतदर्थ कसँ लऽ कऽ पवर्ग धरि पञ्चमाक्षरेक प्रयोग करब उचित अछि। यसँ लऽ कऽ ज्ञ धरिक अक्षरक सङ्ग अनुस्वारक प्रयोग करबामे कतहु कोनो विवाद नहि देखल जाइछ। आब कने आबी काफिया पर जँ मतलाक कोनो काफिया मे पंचमाक्षर वा अनुस्वारक प्रयोग छैक तँ हरेक शेरक काफियामे अनुस्वार वा पंचमाक्षर हेबाक चाही ओहो ठीक ओही स्थान पर जाहि पर पहिल काफियामे छैक। जेना मानि लिअ कोनो मतलाक पहिल पाँतिक काफिया "बसंत" छैक, तँ आब अहाँके ओहन शब्द काफियामे देबए पड़त जकर अंतसँ दोसर वर्ण पर अनुस्वार वा पंचमाक्षर अबैत होइक जेना की "अनंत" , "दिगंत" इत्यादि। आ एहने सन नियम चंद्रबिंदु लेल सेहो छैक।एकटा बात आर जँ कोनो मतलाक दूनू पाँतिमे अनुस्वार बला काफिया छै तँ ओकर बाद बला शेरक काफिया लेल पंचमाक्षर बला शब्द सेहो लए सकैत छी जेना जँ मतलामे की "बसंत" आ "अनंत" छै तँ बाद बला शेरक काफिया लेल "दिगन्त" सेहो लए सकैत छी। आन सभ पंचमाक्षर लेल एहने नियम बुझू। मुदा एहन ठाम ई मोन राखू जे पंचमाक्षर अपने वर्गक हेबाक चाही ।हमर पोथी अनचिन्हार आखरमे ई नियम गलत रूपमे छल। ऐठाम ई सही रूपमे अछि। ऐठाँ ई मोन राखू जे काफियामे ईता दोष नै एबाक चाही। आब ई कोन दोष भेल तकर वर्णन मात्रा बला काफियाक संग कए जाएत।
नासिक्ये वर्णसँ अनुनासिक वर्ण बनाएल जाइत छै। जखन कोनो वर्णक उच्चारणमे मूँहक संगे नाक केर प्रयोग होइत छै तखन ओकरा अनुनासिक कहल जाइत छै (सानुनासिक सेहो कहल जाइत छै)। अनुनासिक केर चिन्ह ँ मने चंद्रबिंदु होइत छै। "न" आ "म" वर्ण अनुनासिक होइत छै तँए एकर उच्चारण बहुत बेर अनुनासिके सन सुनाइ पड़ै छै मुदा ओ लिखित रूपमे नै आबै छै। अनुनासिक शब्द दू तरहसँ होइत छै पहिल ओ जैमे खाली व्यंजन अनुनासिक होइत छै जेना-माला, माघ आदि, दोसर जैमे स्वर आ व्यंजन दूनू अनुनासिक होइत छै जेना-माँगब, नींद आदि। आन वर्ण आ पंचमाक्षरे जकाँ सेहो अनुनासिक केर काफिया हेतै।
नासिक्य आ अनुनासिक केर भेद बुझलाक बाद ईहो स्पष्ट करब जरूरी जे हिंदीमे "हंस" मने पक्षी आ "हँस" मने हँसनाइ दूनू एकै तरीकासँ लिखल जाइत अछि। हिंदीमे दूनू लेल "हंस" शब्द अछि जे की अनर्थकारी अछि कतेको हिंदीक विद्वान एकर विरोध केने छथि तँइ चंद्रबिंदु आ अनुस्वार केर सही प्रयोग हेबाक चाही। हमरा हिसाबें पंचमाक्षरक बदलामे अनुस्वार तँ प्रयोग कऽ सकै छी मुदा चंद्रबिंदु केर बदलामे हिंदी जकाँ अनुस्वार केर प्रयोग करब गलते नै अनर्थकारी सेहो अछि।
गजल/आलेखक लेखक/प्रस्तुतकर्ता छथि: Ashish Anchinhar at 8/23/2011 10:26:00 am
खोजबीनक कूट-शब्द: अनचिन्हार, गजलक संक्षिप्त परिचय
Subscribe to: Post Comments (Atom)


text:
नई दिल्ली। 06 सितम्बर। बिहार म' कांग्रेस विधायक सभक टुटबाक आशंका केर बीच पार्टी उपाध्यक्ष राहुल गांधी विधायक सभके दिल्ली बजौलनि। प्राप्त खबैर केर मुताबिक राहुल गांधी आए विधायक सभक संग बैठक करथिन।
अपने क' बता दी कैको दिन सँ खबैर आएब रहल अछि कि राज्य म' कांग्रेस केर14 विधायक पार्टी क' बागी तेवर देखा रहल छथि। एहि सभ विधायक के मुख्यमंत्री नीतीश कुमार केर नेतृत्व बला सत्ताधारी पार्टी जेडीयू म' शामिल होयबाक आशंका जाताओल जे रहल अछि।
गौरतलब अछि कि एहिसँ पहिने पार्टी विधायक सभक छिटकबाक आशंका क' देखैत कांग्रेस के केंद्रीय नेतृत्व बिहार कांग्रेस अध्यक्ष अशोक चौधरी आओर कांग्रेस विधायक दल के नेता सदानंद सिंह क' दिल्ली बजेना छल। कांग्रेस अध्यक्ष सोनिया गांधी दुनू नेता सँ नाराज होएत कहने छलखिन कि हर हाल म' एहि टूट क' रोकबाक अछि।


text:
केन्द्रीय विद्यालय, राजेन्द्र मिश्र महाविद्यालय, सर्वनारायण सिंह रामकुमार सिंह महाविद्यालय समेत सभ शिक्षण संस्थान म' एहि मैका पर समारोह आयोजित करि राष्ष्ट्रगीत केँ बाद क्विज, भाषण प्रतियोगिता आदि केँ आयोजन कायल गेल।
केन्द्रीय विद्यालय म' प्राचार्य असीमनाथ केँ अध्यक्षता म' कार्यक्रम आयोजित भेल। राष्ट्रीय गीत के बाद उपस्थित शिक्षक व छात्र सभ आजादी केँ आंदोलन म' कुर्बानी देनिहार रणबाकुंर सभ केँ याद कएलन्हि। एहि मौका पर डा. चन्द्रा, एसअली, आरपी गुप्ता, रमेन्द्र कुमार, एसएनयादव, एसके ठाकुर, केसीठाकुर, आरएन राघव, आशिफ जावेद, रुबी कुमारी, गरिमा गुप्ता, पूजा कुमारी आदि उपस्थित छलैथ।
राजेन्द्र मिश्र महाविद्यालय म' प्रो. प्रकाशचन्द्र खां केर अध्यक्षता म' कार्यक्रम आयोजित भेल। एहि मौका पर भाषण, क्विज, शतरंज, कैरम, पेंटिग्स आदि केँ आयोजनक बाद सभ सफल प्रतिभागि सभ केँ बीच पुरस्कार वितरण कायल गेल। कार्यक्रम केँ मुख्य अतिथिक रुप म' डा. जेएनठाकुर, डा. विनय चौधरी, डा. अरुण खां, डा. अशोक कुमार झा, डा. ललित नारायण मिश्र, डा. विधानचन्द्र चौधरी, डा. मृणाल कुमार झा आदि उपस्थित छलाह।
सर्वनारायण सिंह रामकुमार सिंह महाविद्यालय म' प्राचार्य डा. केएस ओझा केँ अध्यक्षता म' दौड़, भाषण प्रतियोगिता आदि केँ आयोजन भेल, एहि मौका पर मेजर परीक्षित सिंह समेत आन सभ शिक्षक व कर्मी उपस्थित छलाह।


text:
भभुआ। 24 दिसम्बर। मुख्यमंत्री नीतीश कुमार बेरोजगारी क' राज्य के संगे संग पूरा देश लेल गंभीर समस्या बतौलन्हि आर कहलनि कि ऐहिक समाधान लेल सरकार प्रयास क' रहल अछि। नीतीश कुमार निश्चय यात्रा केर दौरान चेतना सभा क' संबोधित करैत कहलनि कि युवा आबादी देश आर राज्य केर रीढ़ अछि आर हुनकर विकास सँ देशक विकास होयत।
नीतीश कुमार कहला कि बेरोजगारी केर समस्याक समाधान लेल प्रत्येक जिला मुख्यालय मे नियोजन सह निबंधन परामर्श केन्द्र खोलल गेल अछि। एहि केंद्र से युवा सभक लेल रोजगार पेबाक रास्ता सुलभ होयत। नीतीश कुमार रोजगार के लेल कम्प्यूटर आर अंग्रेजी के ज्ञान क' महत्वपूर्ण बतौलन्हि आर कहलनि कि कम्प्यूटर सिखबाक लेल अंग्रेजी भाषा केर जानकारी होयब आवश्यक अछि। संगहि अंग्रेजी बाजब आर लिखब सेहो जरुरी होयत अछि। आगा ओ कहला कि एहि सभ के देखैत हर जिला मे प्रशिक्षण केन्द्र सेहो खोलल जे रहल अछि।


text:
एसपी सुप्रीमो मुलायम सिंह यादव सेहो तुरंत ऐक्शन मे आबैत लखनऊ स्थित जनेश्वर मिश्र पार्क मे आयोजित राष्ट्रीय अधिवेशन मे पारित सभ प्रस्ताव के अवैध करार देलन्हि। संगहि, सम्मेलन के कर्ताधर्ता एसपी महासचिव रामगोपाल यादव क' फेर स, 6 बरख लेल पार्टी से निकैल देलन्हि।
अखिलेश केर अधिवेशन मे पहुंचे बलापार्टी के राष्ट्रीय उपाध्यक्ष किरणमय नंद आर महासचिव नरेश अग्रवाल क' सेहो बाहर क' देल गेलन्हि। एहीसे पहिने, मुलायम सिंह रविवार भोर मे एक चिट्ठी जारी करि अधिवेशन क' असंवैधानिक करार देलन्हि। बावजूद एहिके अधिवेशन म' मुलायम के बहुतो रास करीबी पहुँचलन्हि।
अधिवेशन मे एसपी के प्रदेश अध्यक्ष पद से हटाओल गेल शिवपाल यादव मुलायम के हस्ताक्षरित पत्र क' ट्वीट केलन्हि, जाहिमे कहल गेल छल कि राष्ट्रीय अध्यक्ष केर अनुमति के बगैर बजाओल गेल पार्टी के राष्ट्रीय अधिवेशन मे भेल फैसला अवैध अछि।
बिना लेटर हेड बला पत्र केर मुताबिक, संसदीय बोर्ड केर बैठक मे एसपी प्रमुख 28 दिसम्बर क' जारी कैंडिडेट्स केर लिस्ट फाइनल अछि आर बचल सीट पर कैंडिडेट्स चुनबाक लेल मुलायम सिंह क, अधिकृत कायल गेल अछि। लेटर मे इयो बताओल गेल अछि कि पांच जनवरी क' पार्टी केर आकस्मिक राष्ट्रीय अधिवेशन होयत।
कैल्ह भेल अधिवेशन मे अखिलेश यादव क' राष्ट्रीय अध्यक्ष चुनबाक संगे संग पार्टी केर कार्यकारिणी, संसदीय बोर्ड गठित करबाक अधिकार सेहो देल गेलन्हि। समाजवादी पार्टी के सुप्रीमो मुलायम सिंह यादव क' पार्टी केर सर्वोच्च संरक्षक बनाओल गेलन्हि आर कहल गेलन्हि कि शीर्ष नेतृत्व हुनका से मार्गदर्शन लैत रहत।


text:
सौरभ पांडेय
जन्म स्थान- देवघर, झारखंड
पिता- श्री सुरेश चंद्र पांडेय
माता- श्रीमती कमला पांडेय
मूल निवास,द्वाबा, बलिया उत्तर प्रदेश
सौरभ जी मैथिली सहित भोजपुरी आ हिंदीक समान अधिकारी छथि। ई मूलतः भोजपुरी आ हिंदीमे गजल लिखै छथि। गजलक अलावे आन विधा ( मुख्यतः छंद)मे सेहो रचनारत छथि। ई पत्रिका ओपन बुक्स आन-लाइन डाट काम केर प्रबंधन समीति केर सदस्य छथि। विश्वगाथा नामक पत्रिकाक सलाहकार मंडल ओ परामर्शदात्री समूहक सदस्य सेहो छथि। हुनक एकटा कविता संग्रह - "इकड़ियाँ जेबी से" आ छंदक विवेचना शास्त्रक रूपमे "छंद मंजरी" पोथी प्रकाशित छनि।छंद मंजरीकेँ छंदक कार्यशाला कहल जाए तँ कोनो गलत नै। ऐके अतिरिक्त "परो को खोलते हुए" ऐ पोथीक संपादक छथि।
बिहार राज्य विद्युत परिषद्सँ अपन पिताक अवकाश प्राप्त केलाक बाद सौरभजी करीब पचीस सालसँ इलाहाबादमे छथि आ वर्तमानमे भारत सरकारक विभिन्न योजनाक कार्यरूप देबए बला संस्थाक नेशनल हेड छथि।
ऐ श्रृंखलाक माध्यमसँ हुनक दू गोट गजल (एकटा भोजपुरी आ एकटा हिंदी) दऽ रहल छी---
भोजपुरी गजल
२१२२ १२१२ २२
काहें बूझीं पहाड़-राई का ?
चाँद-सूरज में दोस्ती कइसे ?
धंधा-पानी में ’भाई-भाई’ का ?
सब इहाँ जी रहल बा स्वारथ में
हमहुँ जीहीं त जग-हँसाई का ?
चाँद ह ऊ, भला सितारन के -
कवनो इहवाँ सभा बोलाई का ?
आजु साहित्य का मुनाफ़ा हऽ
गीत कइसन ? ग़ज़ल-रुबाई का ?
मुट्ठिये के पकड़ बतावे ले
फेर में ई बीया कलाई का ?
खुदकुशी के हुनर में माहिर हम
कामना का ? कहऽ बधाई का ?
खून मूँहे जे कवनो के लागल
एः के मालूम बा, दवाई का ?


text:
जमाना हुहुआ कऽ भागि रहलए, मुदा केऽ देखलक अछि जमाना कें. हमरा सँ भेंट होइतै तऽ कहि दितियै, एना जे हुहुआ कऽ भागि रहल छह से ठेसो लागि सकैत छह! मुदा जमाना कें मुँह कान तऽ छैके नै, जे ओ भेंट होयत! मुदा भागबाक लेल ने जानि कतए सँ ओकरा पएर भ' गेल छै.
ई तऽ पक्का अछि जे ओकर पएर बेस मजगूत अछि जाहि सँ ओ बेधड़क भागि रहल अछि...भागि रहल अछि. एहि मे किछु लोक एकर पाछां-पाछां चलैत रहैत अछि आ किछु लोक एकरो सँ आगू भागि जाइत अछि. ई बात छै जे जमाना लोक सभ सँ घेरायल रहैत अछि. कारण कतेको गोटे तऽ जमानाक हाथ मे हाथ मिला भागैत रहैत छथि, किछु लोक पाछां भागैत रहैत छथि, किछु ओकरो सँ आगूए भागल रहैत छथि आ किछु लोक पाछां छूटि जाइत छथि. एहू मे लोकक दोख अछि....जमानाक नहि!
लोके कएक प्रकारक रहैत अछि मुदा जमाना तऽ जमाने अछि! ओ अपन चालि सँ नहि हटि सकैत अछि. ओकर धर्म छैक भागब आ से ओ निमाहि रहल अछि. मुदा मनुक्खे अपन धर्म पर अडिग नहि रहि सकैत अछि. मौसमक हिसाब सँ ओकर मिजाज बदलैत रहैत छैक. धर्म निमाहत से सकबे नहि करत, कारण ओकरा जमानाक हाथ मे हाथ मिला कऽ भागबाक मोन जे रहैत छैक!
ई जमानाक संगे भागए मे कोन मजा छै से ने जानि! हम सभ जमाना सँ बहुत पाछां रहि गेल छी आ जे ओकरा संग हाथ मे हाथ मिला भागि रहलए सएह कहि सकैत अछि जे ओकर हुलिया केहन छैक! आ जे जमानाक संगे भागि रहलए तकरा लग पहुँचए मे हमरा सन लोक कें ने जानि कतेक डिबिया तेल जरि जाएत आ लालटेन मे की जराएब सेहो चिंता बढ़ि जायत, दोसर ब्लैक सँ कीनब से सामर्थ्य हमरा कहां...मोन मसोसि कऽ रहि जाए पड़ैत अछि. ओहुना हमरो लालटेन तेल बिनु बेसी काल कनिते रहैत अछि!
जमाना बेस बेइमान अछि. हम कोनो दोष नहि दऽ रहल छियै मुदा एकरे कारण सँ मनुक्ख मनुक्ख मे भेद उत्पन्न भऽ जाइत छै. कहल जाइत छै जे, जे बेसी विकास कऽ लैत अछि ओकरा पर अविकसित सभ केँ दबएबाक आरोप लगैत छै. आ फेर शुरू होइत छै झंझटि आ फसाद!
जमाने कें दोष छै ने जे संविधान मे आरक्षणक व्यवस्था कएल गेल आ ओहि पर नेता लोकनिक घृणित राजनीति एखन धरि चलि रहल अछि देश मे! गांधीजी शाइत बेसी सज्जन छलाह जे एकर दुष्प्रयोगक आभास अगाते हुनका नहि भऽ सकलनि. मुदा जमाना सँ केऽ जीतत...जीति सकैत अछि एहि लोकतंत्र मे नेता!
वएहटा जीति सकल अछि जमाना कें जे ओकर पंज मे देश ओझराएल अछि आ जारी अछि राजनीति. मुदा ओहि नेता सभ कें ई नहि बुझल छनि जे समय सँ केओ नहि जीति सकलए आ जमाना तऽ मात्र ओकर दास मात्र अछि! असल मे जमानो पर नेताक कोनो तेहन वश नहि रहैत अछि...भ्रम अबस्से रहैत छै जे ओ जमाना केँ मुट्ठी मे क' लेने अछि!
खुरचनभाइ जमाना पर अपन विचार व्यक्त कऽ रहल छलाह हमर दलान पर बैसि. हमरा हुनक भाषण बेस बोर कऽ देलक तऽ हुनका कहलियनि, पहुँचि ने गेलहुँ जमाना पर सँ नेता पर! अहॉं कें तऽ नेता पर फोकस देबऽ बेसी अबैत अछि. आब बंद करू अपन गीता-रामायण! बुझि गेलहुँ हम जे अहॉं चाह पीबिए कऽ दम लेब. एतेक कहि हम गुलटन कें चाह लेल कहि अंगना पठा देलियै. खुरचनभाइ मुसकिया देलनि, जेना हमर बात सत्ते हो!
— रूपेश त्योंथ
मैथिली दैनिक 'मिथिला समाद' मे अगस्त 2008 सं दिसम्बर 2009 धरि दैनिक रूपें प्रकाशित धारावाहिक व्यंग्य 'खुरचनभाइक कछमच्छी' केर एक अंश. ज्ञात हो जे रूपेश त्योंथ अखबारक एहि लोकप्रिय कॉलम मे लिखबा हेतु छद्म नाम 'नवकृष्ण ऐहिक' केर प्रयोग केने छलाह.


text:
सुमति
तीन माससँ किछु बेसीए
दिनपर हरिनाथ भाय भेटला। ओना उमेरमे भरिसक चारि-पाँच मास छोटे हेता मुदा तेहेन
लछन-करम छन्हि जे छोटक कोन बात जे
जेठोजन सभ भाय कहै छन्हि, तहिना हमहूँ कहै छियनि। नै भेँट होइक कारण ई नै छन्हि
जे परिवारक ओझरीमे ओझरा गेल छथि आकि बेमरियाहे भऽ गेल छथि। आन भैयारी जकाँ सेहो
नहियेँ छन्हि जे बपौती हिस्सा-बखरा लेल कन्हामे झोरा लटका सरकारी दुआरि
धेने रहता। भेल ई छन्हि जे परिवारक दाब
कम भेने नव-नव काजो आ विचारो तेना कऽ पकड़ि लेलकनि जे पछिला
सभ किछु तरिअए लगलनि अछि, जइसँ घुमबो-फीड़ब कम भऽ गेलनि। कम भेने भेँट-घाँट कमब
सोभाविके अछि। दोसर ईहो जे जहिना नव-विचार विचरण लेल समए मगैए तहिना नव काजो
माङ्गिते अछि। दोहरी माङ्ग भेने रूटिङ्ग बदलबे करत। सएह भेलनि। भेटिते मनमे
उठल जे आने जकाँ तँ ओहो भैयारीक बीच छथिए, तँए रामा-कठोला हेबे करतनि। मुदा मुँहक
सुरखी से नै कहै छन्हि। आशाक ओसाएल ओसक बून जकाँ टप-टप करै छन्हि। ओना एहनो तँ
होइते अछि जे अपन मनक बेथा-कथा अनका लग बजनै की! तँए अनेरे मुहोँ लटकाएब नीक नहियेँ
होइए। मुदा से हरिनाथ भायकेँ नै रहनि। जेना रसे-रसे बेसियाएले जाइत रहनि। एहेन स्थितिमे
अगुरवार किछु बाजब उचित नै बूझि पुछलियनि-
“हरी भाय, बहुत दिनपर भेटलौं अछि। की
माया-जालमे बेसी ओझरा गेल छी?”
अंतिम पेज................................
हरी
भाइक लछन-करमसँ बूझि पड़ल जे अपन अन्तिम बात कहए चाहै छथि। हूँहकारी भरलौं-
“समैएपर ने नहाएब-खाएब आ सूतब नीक होइए।”
सुनि
जेना हरी भाइक मन फुला गेलनि। जेठ मासक रौदमे जखनि कियो छाती भरि पानिमे पैसि
पतालसँ अकास धरिक बीच अपनाकेँ पबैए तहिना हरी भाय अपन बात बजला-
“जखनि सुन्दरलाल आगू पढ़ैक विचार केलक, तखनि
सुन्दरोलाल आ पितोक एक विचार रहनि। मुदा नै ऐ दुआरे बजलौं जे पिता आगू किछु बाजब आ
जँ कहीं सुन्दरलालक मनमे होइतै जे भैये बाधा छथि, तखनि किए
बीचमे बाधक बनि कलङ्क लैतौं। तँए किछु ने बजलौं मुदा ओतैसँ परिवार हूसल।
‘हूसल’
सुनि जिज्ञासा बढ़ल। पुछलियनि-
“उपए?”
बजला-
“जे हूसल से तँ हूसि गेल, मुदा आबो सुमति आबौ जे आगू
दिन दनदनाइत चलत।”¦३,०५२¦
३० जनवरी २०१४


text:
मनुखक जिनगी भोग विलास सुख एश्वर्य प्राप्तिक लेल सापेक्ष जीवन थिक मुदा अज्ञानताबस किछ मनुख भोगमे स्वयं भुक्त भोजैतछ एकटा एहने कथा अपने लोकनिक समक्ष परोईस रहल छि--------
श्रीराम शर्मा एकटा ब्यापारी छलाह हुनका परिवारमें पत्नी,बेट्टी आ आकाश विकाश दू टा सुपुत्र छलाह हुनक यी पांच सदस्य परिवार एकटा नामुनक रुपमे गनल जाईतछल पत्नी बेट्टा बेट्टी सभगोटे संस्कारी छलहीन बड हंसी खुसी क संग हुनक जीवन बितरहल छल ! समय क संग संग जेष्ठ बेट्टा आ बेट्टी क विआह सेहो भोगेलैय दू चईर सालक बाद श्रीरामजी सोचलैथ विकाशक विआह आब सेहो क देलजाए आ हम अपन जिमेबारी सं मुक्त भोजईब यही सन्दर्भ में सपरिवार सं विचारविमर्श केलैथ आ सभक सहमती क बाद विकाश सं फ़ोन पैर बातचीत केलैथ ! बौआ विकाश हमरा लगायत सबहक विचार अछि आब अहांक बिआह सेहो क देलजाए की विचार ऐछ अहांक से कहू ? मुदा विकाश अपन असहमति जनौलक बाबूजी हम अखन पढाई क रहल छि पढाई समापन होबैदीय तकरबाद हम विआह करब ! विकाश ई समय कलेजमें अध्यनरत छात्र छथि विकाश एकटा सुन्दर आकर्षक एवं बलिष्ठ देहक धनि छैथ हुनक हाउ भाऊ एवं मनमोहक ब्यबहार सं फिमेल क्लास मैट सभ विकाश सं दोस्ती कर लेल इच्छुक रहैछ्थी ! एईही क्रममें विकाश कय एकटा लड़की निषा सं प्रेम भोजाईतअछ दुनूक बिच शारीरिक संबन्ध सेहो भोजईतअछ लगभग एक वरख तक दुनूक बिच इ सम्बन्ध कायम रहैय ! एक दिन विकाश आ निषाक बिचमे किछ मनमोटाब बैढ़ जाईतअछ आ विकाश तनाबग्रस्त अब्स्थामे रहैलागैय ताहि समयमे विकाशक नजैर एकटा सुन्दर सुडौल उर्वर जोवन आकर्षक अधर कंचन काया चमकैत पुर्नमासिक चाँद सन युवती जुली पैर पैइरजाईए विकाशक मोन जुली संग भोग विलाश करबाक लेल ललाईत भोजैइए विकाश अपन माया जाल बिछ्नई आरम्भ कदैय आ विचारी ओ युवती अपन जिनगी क मालिक विकाश कय बनादैय !विकाश भोग विलाश क महत्वाकांक्षी युवा अपन तृष्णा मेटाब में कनियो देर नहीं करईत जुलिक उर्वरजोवन क रसपान केनाई सुरु कदैय ! जुली संग यी शारीरिक सम्बन्ध अनवरतरूप सँ चलए लगैय इ बातक खबैर निषा कय सेहो पता चैलजैइए बेचारी निषा जिनका सँ प्रेम केने छल ओ एहन वेदनापूर्ण दगा देतः इ सपनोमे नहीं सोचने छलहीन ! निषा तुरत जुली सँ भेटिक अपन ब्यथा कय ब्याख्या आ विकाशक चरित्रक उज्जागर कदैय वेचारी जुली इ दुखद घटना सुनिक मर्माहित भोजईय !
विकाशक अध्यन संपन होईतेह किछ मासक अन्तरालमे विकाश पुलिस इंस्पेक्टर कय पद पैर बहाल भोजाईतअछ ! श्रीराम शर्मा जी फेर विकाश कय कहैय अहाँ पैढ़ लिख आला आफिसर भोगेलहूँ आब तेह विआह कलिय ने हमरा बृद्ध शरीरक कुन ठिकान आई छि कालही नहीं रहब !मुदा विकाश फेर बात टालमटोल कर लगैय नै बाबूजी हमर अखन उम्रे की भेल कने दिन आउर थाम्ही जाऊ श्रीराम शर्मा कहैछथि थिक छै जेना बुझाईछौह तहिना कर ! विकाश पूर्णरूप सँ भोग आर विलाश कय अधिनस्त भोगेल छैक ओ विआह बन्हन सँ मुक्त रह चाहैतअछ ओकरा डर छै जे विआह केलाक बाद हमर इ आजादी नहीं रही ज्यात ! विकाश अहि समयमे काठमांडू जिल्ला प्रहरी कार्यालय में बहाल छथि काठमांडूक रंगीन रमझम सँ मोहित भ क बियर बार,डांस केबिन रेस्टुरेंट जाईलागैय आ ओकर खर्चा उठाबैलेल भ्रष्टाचारी सेहो कर लगैय भ्रष्टाचारी सँ अकूत पैसा कमाईतअछ विकाश कय बहुत बार बाला सभ सँ अनैतिक शारीरिक सम्बन्ध सेहो भोजैतअछ विकाशक दिनचर्या अहि प्रकारक बीतिरहल ऐछ एक दिन विकाश अस्वस्थ भोजईय आ बिरेन्द्र प्रहरी अस्पताल में हुनक इलाज होमैलागइए !मेडिकल जाँच सँ पता चलैएय जे विकास दू दू टा रोग सँ ग्रस्त छैथ डॉ.क रिपोर्ट अनुसार १.विकाशक लेफ्ट साइड किडनी फेल अछ २.एच.आई.भी.एड्स सँ ग्रसित सेहो ऐछ विकाश इ सुनिक हतप्रभ भोजैय !विकाशक स्वस्थ्मे कुनु सुधर नहीं भेलासं ओकरा एच.आई.भी.एड्स रोगी सुधार संस्थामें भरना कदेल्जैएय आर प्रहरी प्रधान कार्यालय द्द्वारा विकाशक चरित्रहीनता आ भ्रष्टाचारीक पुख्ता प्रमाण भेट्लक बाद नोकरी सँ बरखास्त कदेल्जैएय आ विकाश किछेक दिनमे विराट क्षितिज में विलीन भोजईतअछ !विकाशक असामयिक निधन कय कारन एकाहिटा छल जे ओ भोग कय भग नहीं जनलाह अपितु भोगमे स्वयं भुक्त भोगेलाह !
लेखक: प्रभात राय भट्ट


text:
साहित्यिक रचनात्मकता सेहो आई काल्हि विलुप्तताक कगार पर अछि। घर आओर परिवार सेहो पहिनेक अपेक्षा बेसी टूइट रहल अछि। बूझी वा नहि, मुदा, एहि दुर्वस्थाक कारण हमरा सभक अप्पन मातृभाषा सँ दूर होयब अछि। प्रत्येक भाषा, मानव सभ्यता आओर ओकर इतिहासक प्रतिफल होयत अछि। मातृभाषाक सबसे पैघ काज होइछ जे ई हमरा सभकेँ अप्पन जड़ि, अप्पन माटि-पानि सँ जोड़ने रखैत अछि।
भारतेन्दु हरिश्चन्द्र अप्पन प्रसिद्ध कविता ‘मातृभाषा के प्रति’ मे किछु एहि तरहक महत्ता दर्शेने छथि---
“निज भाषा उन्नति अहै, सब उन्नति को मूल।
बिन निज भाषा ज्ञान के, मिटत न हिय को सूल।।
विविध कला शिक्षा अमित, ज्ञान अनेक प्रकार।
सब देसन से लै करहू, भाषा माहि प्रचार।।”
यदि हम सभ आन राज्य जेना महाराष्ट्र, गुजरात, पंजाब, बंगाल, उड़ीसा, आंध्रप्रदेश, तमिलनाडु,केरल आदि सभक अध्ययन करी तऽ देखब कि आधुनिकताक एहि अन्हरायल भागमभागहु मे ई राज्य सब अप्पन क्षेत्रीय भाषा केँ संरक्षण प्रदान करैत विकास मे अगुआयल अछि। हम सभ देखि सकैत छी जे, जे राज्य अप्पन क्षेत्रीय भाषाक पूरा ध्यान रखलक ओ सभ राज्य विकास मे सेहो बहुत आगू अछि। कहक तात्पर्य अछि जे विकासक लेल क्षेत्रीय भाषा सभक अनदेखी कदापि नहि होयबाक चाही। ओ विकास मे बाधक नहि अपितु, साधक अछि, से मानय पड़त।
क्षेत्रीय भाषा आन दृष्टिये सेहो महत्वपूर्ण अछि। हमरा सभक पूर्वज द्वारा अर्जित ज्ञान हमरा सभकेँ अप्पन क्षेत्रीय भाषहि मे प्रदान कएल गेल अछि। जीवनक कतेको गुर हम सभ लोकोक्ति आओर लोकगीतक माध्यम सँ सिखैत छी। वैज्ञानिक रूपें ई तथ्य स्थापित भऽ चुकल अछि जे मनुष्यक सर्वश्रेष्ठ विकास तखनहि संभव होइत छैक जखन ओकर प्राथमिक शिक्षा ओकर मातृभाषा मे देल जाइत अछि। एहेन स्थिति मे क्षेत्रीय भाषा केर अनदेखी करब ज्ञान सँ मुँह फेरब सिद्ध होयत। ई प्रवृत्ति आत्मघाती सिद्ध होयत ताहि मे कोनो संशय नहि।
आजुक भौतिकतावादी समाज क्षेत्रीय भाषा केँ नकारि देने अछि। यदि हम सभ समय अछैत नहि सम्हरब तेँ ओ दिन दूर नहि जहिया आबय बला पीढ़ी अप्पन सभ्यता तक केँ बिसरि चुकल होयत आओर हुनका सभ लग अप्पन कहबाक लेल किछु शेष नहि रहत। एहेन विकट परिस्थिति मे जँऽ किछु मातृभाषा प्रेमी लोकनि अपन भाषा आओर लिपिक संवर्द्धन आओर संरक्षण मे अहर्निश लागल छथि तऽ हुनक एहि भगिरथ प्रयास केँ जतेक प्रशंसा कएल जाय से कम। एहि मे लागल अधिकांश व्यक्ति अप्रवासी मैथिल छथि जे अपन जीविकोपार्जनक संग-संग मिथिला-मैथिली लेल तन-मन-धन सँ जुड़ल छथि।
कतेको अभियान चलि रहल अछि अपन मातृलिपिक जागरूकता लेल जाहि मे प्रमुख अछि "मिथिलाक्षर शिक्षा अभियान"
एवं "मिथिलाक्षर साक्षरता अभियान"
। एहि अभियानक उत्साहवर्धक परिणाम सेहो दृष्टिगोचर भऽ रहल अछि जे शुभ लक्षण थिक। एकर अलावे एकटा अभियान आओर जोर शोर सँ चलि रहल अछि जकर नाम अछि "मैथिली क्रांति - मिथिला विकास संगठन"
जकर उद्देश्य अछि मैथिली शिक्षकक बहाली। आशा अछि जे ई अभियान अपन लक्ष्य केँ अवश्य पूर्ण करत। हमरा सबहक शुभकामना एहि अभियान सभक प्रति सदिखन रहत ताहि मे कोनो संशय नहि। कहक मतलब ई कखनहु नहि अछि जे मात्र अपन मातृभाषहि पर ध्यान दी। ज्ञानार्जन सँ नीक बात किछु आओर भइयो नहि सकैछ। जतेक भाषाक ज्ञान होयत जीवन मे ओतेक आगू बढ़बाक अवसर भेटैत छैक। मुदा, अपन मातृभाषाक उपेक्षा कऽ के तऽ कखनहु नहि। कहबियो छैक - घर दही तऽ बाहरो दही।


text:
सीता
सीता आर जानकी रामायण आर रामकथामे आधारित अन्य रामायणसभ जाहिना रामचरितमानसक मुख्य पात्र छी। सीता मिथिलाक राजा जनकक सबसँ जेठ बेटी छल। उनकर विवाह अयोध्याक राजा दशरथक ज्येष्ठ सुपुत्र रामसँ स्वयंवरमे शिवक धनुष तोडलाक बाद भेल छल।
भगवान् मर्यादा पुरूषोत्तम रामक पत्नी, धर्मानुरागी, आदर्शराजा दशरथक पुताहू आर राजषिर् जनकक बेटी सीता भूमिक गरिमामयी पुत्री छी। आदर्शपत्नी, आदर्शमाता, आदर्श भाउज, आदर्श पुताहू, आदर्श महारानी आर समग्रमे कही त आदर्श नारीक रूपमे बहुचर्चित सीता विभूति छी। उनकर आदर्श, सच्चरित्रता, सतीत्व, नारीत्व, मातृत्वासल्य, करूणामयी व्यक्तित्वक कारण संसारभर उनका जगज्जननीक रूपमे पुजैत अछी।


text:
समदिया
नई दिल्ली। एहि साल योजना आयोग बिहारक योजना आकार 28 हजार करोड तय केलक अछि। योजना आयोगक संग भेल राज्य सरकारक बैसार मे इ अनुमोदन कैल गेल। इ राशि पिछला सालक तुला मे 30.9 प्रतिशत बेसी अछि। योजना आयोगक उपाध्यक्ष मोंटेक सिंह अहलुवालिया आ बिहारक मुख्यमंत्री नीतीश कुमारक बीच भेल बैसार मे राज्य क उपमुख्यमंत्री सुशील कुमार मोदी समेत कईटा अधिकारी मौजूद छलाह। बैसारक बाद श्री अहलुवालिया कहला जे ओ बिहारक विकास क गति स खुश छथि आ बिहार तेजी स विकसित राज्य दिस जा रहल अछि। ओ कहला जे एहि बेर मंजूर भेल योजना आकार मे राज्य सरकारक अंशदान 46.11 प्रतिशत अछि यानि 12910 करोड टका क व्यवस्था राज्य सरकार खुद करत, जखन कि बाजार स 28.27 प्रतिशत राशि यानि 7916 करोड कर्जक रूप मे लेल जाएत। बाकी बचल 25.62 प्रतिशत यानि 7174 करोड केंद्र देत। उल्लेखनीय अछि जे 2004-05 क योजना आकार मे केंद्र अंशदान 70 प्रतिशत छल, जे आब घटि कए 25.62 प्रतिशत पर आबि गेल अछि। बिहार लेल इ एकटा शुभ संकेत अछि जे इ राज्य अपन टांग पर ढार भ रहल अछि। बिहारक आर्थिक हालात पर चर्च करैत ओ कहला जे राज्य सरकार 2005-06 मे योजना आकारक मात्र 9.26 प्रतिशत अंशदान दैत छल जे आब बढि कए 46 प्रतिशत तक पहुंच गेल अछि। एहि स पता चलैत अछि जे राज्यक आर्थिक स्थिति केतबा मजबूत भ रहल अछि। एहि अवसर पर मुख्यमंत्री नीतीश कुमार कहला ले किछु साल पहिने तक कर्मचारी कए दरमाहा देबा लेल सेहो टका राज्य सरकार अपन स्तर स नहि जुटा पाबि रहल छल, मुदा आब एहि काज लेल ककरो मुंह नहि दखए पडैत अछि। ओ कहला जे हुनकर सरकार जहिया राज्य मे बनल राज्यक योजना आकार काफी कम छल। हुनकर सरकार 2005-05 मे 4676 करोड क योजना आकार केंद्र लग अनलक आ इ क्रमश: 8470, 9652,12851,14183,18717 आ 21018 करोड तक पहुंचेलक। एहि साल इ आकर 28 हजार करोड भ गेल अछि। मुख्यमंत्री कहला जे हुनकर प्राथमिकता नहि बदलल अछि किया कि बिहार कए एखन बहुत आगू ल जेबाक अछि आ विकासक गति सेहो तेज करबाक अछि। ओ कहला जे सरकारक प्राथमिकता एखनो आधारभूत संरचनाक विकास अछि। कुल योजना आकारक 19 प्रतिशत भाग सडक सन आधारभूत संरचनाक विकास मे खर्च कैल जाएत। ओ कहला जे बिहारक विकास दर आन राज्य स जरूर बेसी अछि मुदा बिहार कए विकसित राज्य बनेबा लेल एकरा आर बेसी करबाक जरूरत अछि। एना विकास करत त बिहार कए विकसित राज्य बनबा मे 20 साल लागि जाएत, ताहि लेल विकास गति कए कम स कम दोगुना करबाक प्रयास कैल जा रहल अछि। मख्यमंत्री कहला जे राज्य सरकार एकरा लेल कृषि पर खास ध्यान द रहल अछि आ एहि साल 77 लाख मैटिक टन चाउर क उत्पादन क बिहार नव इतिहास रचि देलक अछि। ओ कहला जे 11म योजना मे जीएसडीपी क वृद्धि दर 12.08 प्रतिशत छल, जाहि स प्रति व्यक्ति शुद्ध आय मात्र 8353 टका छल, मुदा वर्तमान दर मे 195 प्रतिशत क बढोतरी दर्ज भेल अछि आ इ 24681 टका भ गेल अछि। मुख्यमत्री कहला जे इ वृद्धि बिहारक अनुपात मे बहुत अछि मुदा विकसित राज्य लेल एखन लंबा रास्ता तय करबाक अछि। ओ राज्य सरकारक प्रस्ताव कए स्वीकार करबा लेल योजना आयोग क उपाध्यक्ष कए धन्यवाद देलथि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
पटना : स्काईफिशर क विमान दिल्ली स पटना पहुंच गेल। पटनाक स्टेट हैंगर मे विमान लागल अछि। बिहार मे स्काईफिशर क विमान सेवा क उद्घाटन 17 सितंबर कए मुख्यमंत्री नीतीश कुमार करताह। उद्घाटन क बाद भागलपुर-पटना-गया क बीच कंपनी ट्रायल सेवा शुरू करत। ओ कहला जे भागलपुर स विमान सेवा लेल नीतिगत फैसला ल लेल गेल अछि। कंपनी नवरात्र क पूर्व तक भागलपुर-पटना क बीच ट्रायल फ्लाइट चलाउत। भागलपुर- पटना बहुप्रतीक्षित यात्री विमान सेवा नवरात्र क पहिल दिन स नियमित शुरू भ जाएत। इ जानकारी स्काईफिशर कंपनी लिमिटेड क जनरल मैनेजर (कॉरपोरेट कम्युनिकेशन) विशाल कश्यप देलथि अछि। ओ कहला जे किराया क निर्धारण नहि भ सकल अछि, मुदा कंपनी क एमडी ऋषिकेश मिश्र समेत निदेशक मंडल क सदस्य, पायलट आ इंजीनियरिंग सेवा क अधिकारी एहि लेल लगातार बैसार क रहल छथि। कश्यप कहला अछि जे डायरेक्टर जनरल सिविल एविएशन (बीजीसीए) लग कंपनी क एयरक्राफ्ट क कागजात पहुंच गेल अछि। ओ कहला जे भागलपुर स विमान सेवा शुरू करबाक मद्देनजर रनवे कए सजेबाक काज पूरा क लेल गेल अछि। राष्ट्रीय उच्च पथ स रनवे तक एबा लेल सड़क निर्माण पूरा भ चुकल अछि। रनवे क सुरक्षा लेल तीन शिफ्ट मे पुलिस बल क तैनाती कैल गेल अछि। ओना मैदान क सफाई क काज भ रहल अछि। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
मुख्य पृष्ठ समाचार 17 कए मुख्यमंत्री करताह वायुसेवाक उद्घाटन